Summary: بعض پاکستانی معاشی ماہرین نے پاکستان اور افغانستان کے درمیان مقامی کرنسیوں میں تجارت کے اعلان کو مثبت قدم قرار دیا مگر کچھ اسے کوئی قابل ذکر پیشرفت قرار نہیں دیتے۔

’افغانستان میں حکومت کی تبدیلی کے بعد پاکستانی مصنوعات کی طلب میں کئی گنا اضافہ دیکھنے میں آیا۔ ان میں سب سے زیادہ اضافہ اشیائے خوردونوش کی طلب میں ہے۔ صرف میرے کاروباری ادارے کی جانب سے افغانستان بھیجی جانے والی چیزوں کی طلب میں دو سو فیصد اضافہ ہے۔‘

یہ بات بلوچستان سے تعلق رکھنے والے کاروباری شخص اور برآمد کنندہ ناصر خان نے بتائی جو افغانستان میں خوردنی تیل، چاول اور کھانے پینے کی دوسری چیزوں کی برآمد کے کاروبار سے منسلک ہیں۔

ںاصر خان ملک کے تاجروں اور صنعت کاروں کی سب سے بڑی نمائندہ تنظیم فیڈریشن آف پاکستان چمبرز آف کامرس اینڈ انڈسٹری (ایف پی سی سی آئی) کے نائب صدر بھی ہیں۔ انھوں نے بتایا کہ کابل میں تبدیلی افغانستان میں برآمد کرنے والے کاروباری افراد کے لیے نئے مواقع لائی ہے اور اب افغانستان سے زیادہ برآمدی آرڈرز آ رہے ہیں۔

اگرچہ پاکستانی برآمد کنندگان کو افغانستان سے زیادہ آرڈرز موصول ہو رہے ہیں تاہم دونوں ملکوں کے درمیان باہمی تجارت کا حجم کچھ زیادہ نہیں ہے اور یہ صرف 1.2 ارب ڈالر تک محدود ہے۔

اس باہمی تجارت کے شعبے میں ایک نئی پیشرفت اس وقت ہوئی جب پاکستان کے وزیر خزانہ نے سینیٹ کی ایک قائمہ کمیٹی کو بتایا کہ دونوں ملک اب باہمی تجارت مقامی کرنسیوں میں کریں گے۔

یہ تجارت مقامی کرنسیوں میں کب شروع ہو گی، اس کے بارے میں وزیر خزانہ نے وضاحت نہیں کی تاہم خطے میں افغاستان کی بدلتی صورتحال کی وجہ سے اسے اہم پیشرفت قرار دیا جا رہا ہے۔

مقامی کرنسیوں میں باہمی تجارت سے پاکستان میں شرح مبادلہ یعنی ڈالر اور روپے کے درمیان باہمی قدر پر کیا اثر پڑے گا، اس پر کرنسی کے کاروبار اور تجارت سے وابستہ افراد سے اسے ایک مثبت قدم قرار دیا ہے۔

تاہم دوسری جانب انڈین میڈیا میں بعض حلقے اس اقدام کو ’پاکستان کی جانب سے افغانستان کی معیشت کنٹرول کرنے کی کوشش‘ قرار دے رہے ہیں۔

پاکستان کے وزیر خزانہ کی جانب سے دیے جانے والے بیان کے مطابق پاکستان اور افغانستان کے درمیان باہمی تجارت اب مقامی کرنسیوں میں ہو گی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان میں ایکسچینج کمپنیز ایسوسی ایشن آف پاکستان کے جنرل سیکرٹری ظفر پراچہ نے بتایا کہ پاکستان سے افغانستان ’کافی بڑی مقدار میں ڈالر سمگل ہو رہے ہیں۔‘

انھوں نے کہا کہ کابل میں تبدیلی کے بعد بیرونی دنیا سے ڈالر افغانستان آنا بند ہو چکے ہیں تو اس کا اثر پاکستان پر اس صورت میں پڑا کہ پاکستان سے افغانستان ڈالر سمگل ہونا شروع ہو گئے۔

انھوں نے بتایا کہ طالبان کی حکومت آنے سے پہلے ایسی صورتحال نہیں تھی کیونکہ امریکہ اور دوسرے ممالک سے آنے والی امداد اور گرانٹس کی صورت میں بڑی تعداد میں ڈالرز افغانستان آتے تھے۔

’اب صورت حال بدل چکی ہے اور یہی سمگل شدہ ڈالر افغانستان سے پاکستان اس وقت واپس آتے ہیں جب وہاں کے درآمدی شعبے کو پاکستان سے مصنوعات خریدنا ہوں۔‘

ظفر پراچہ نے بتایا کہ افغانستان کی اپنی کرنسی ہونے کے باوجود وہاں مقامی طور پر ڈالروں کا استعمال زیادہ ہے۔ ’جیسے کہ اگر آپ مکان کرائے پر دے رہے ہیں تو وہاں (بعض اوقات) ڈالروں میں ادائیگی ہوتی ہے۔‘

انھوں نے کہا کہ ڈالر اس لیے بھی سمگل ہو رہے ہیں کہ جو افراد افغانستان چھوڑ کر جانا چاہتے ہیں وہ اپنی جمع پونجی ڈالروں میں بدل کر بیرون ملک جانا چاہتے ہیں۔

پراچہ نے بتایا کہ جب مقامی کرنسی میں تجارت ہو گی تو ڈالروں کی افغانستان میں ڈیمانڈ کم ہو گی تو پاکستان سے وہاں سمگلنگ بھی کم ہو گی۔

ماہر معیشت ڈاکٹر فرخ سلیم نے اس بارے میں تبصرہ کرتے ہوئے کہا کہ طالبان کی حکومت آنے سے پہلے گذشتہ حکومت میں چھ سے سات ارب ڈالر امریکہ، 500 ملین ڈالر یوریی یونین اور افغان تعمیر نو فنڈ کے پاس 12 ارب ڈالر تھے اور ان ڈالروں کی فراوانی کی وجہ سے ان کا بہاؤ پاکستان کی جانب رہتا تھا۔

انہوں نے کہا اب یہ رجحان بدل چکا ہے اور اب ڈالروں کا رُخ پاکستان سے افغانستان کی طرف ہو گیا ہے۔

ایف پی سی سی آئی کے صدر ںاصر حیات مگوں نے اس سلسلے میں کہا کہ پاکستان سے افغانستان برآمد ہونے والے مال کی ادائیگی ڈالروں میں ہو رہی تھی کیونکہ یہاں سے ڈالر افغانستان جا رہے ہیں اور وہی دوبارہ برآمدی مال کی ادائیگی کی صورت میں پاکستان واپس آجاتے ہیں۔ ’مقامی کرنسی میں تجارت سے ڈالر پر سے یہ پریشر ہٹے گا جو ڈالر اور روپے کے شرح مبادلہ کے لیے بہتر ہو گا۔‘

ظفر پراچہ نے بتایا کہ ڈالر سمگل ہونے کی وجہ سے اس کی زیادہ قیمت پشاور میں ہے جہاں 170 روپے تک ایک ڈالر بک رہا ہے تاکہ ’اسے افغانستان سمگل کیا جا سکے جہاں یہ 172 پاکستانی روپے میں بِک رہا ہے جبکہ کراچی کی مارکیٹ میں اس کی قیمت 168 تک ہے۔‘

پاکستان اور افغانستان کے درمیان مقامی کرنسیوں میں تجارت کیا ممکن ہے، اس پر بین الاقوامی تجارت کے امور کے ماہر اقبال تابش نے ہاں میں جواب دیا ہے۔

وہ کہتے ہیں کہ دنیا میں کئی ممالک جن کی سرحدیں آپس میں ملتی ہیں وہاں مقامی کرنسیوں میں پڑوسی ملکوں کے درمیان باہمی تجارت ہوتی ہے۔

اقبال تابش نے بتایا کہ مقامی کرنسی کے علاوہ بارٹر سسٹم کے تحت بھی تجارت ہوتی ہے۔ تاہم ان کے مطابق ’اس کی کچھ حد مقرر ہوتی ہے کہ فلاں فلاں چیز اس نظام کے تحت مقامی کرنسیوں یا بارٹر سسٹم کے تحت ایک دوسرے کے ملک میں آ جا سکتی ہیں۔‘

تاہم ماہر معیشت ڈاکٹر قیصر بنگالی نے اس سلسلے میں کہا مقامی کرنسیوں میں تجارت کے لیے بہت ساری ادارہ جاتی اور قانونی تبدیلیاں کرنا ہوں گی جن کے بارے میں ابھی حکومت نے کوئی وضاحت نہیں کی کہ وہ یہ کام کیسے کریں گے۔

قیصر بنگالی نے کہا کہ پاکستان نے اس سے پہلے کسی ملک کے ساتھ مقامی کرنسیوں میں باہمی تجارت کا کام نہیں کیا۔ انھوں نے کہا کہ عملی طور پر پاکستان اور افغانستان یہ کیسے کریں گے، اس کا میکینزم ابھی تک واضح نہیں۔

ڈاکٹر فرخ سلیم نے کہا کہ افغانستان کی معیشت کتنی بڑی ہے کہ ہم ان اقدامات سے کچھ فائدہ اٹھا سکیں۔ انہوں نے کہا بظاہر یہ بیان ہی لگتا ہے اور اس کے ساتھ ساتھ یہ انتظام ان ممالک کے درمیان زیادہ سود مند ہوتا ہے جن کے درمیان تجارتی حجم بہت زیادہ ہو۔ ’یہاں لے دے کر وہ ہمیں کچھ انگور اور خشک میوہ جات بھجواتے ہیں اور ہمارے ہاں سے آٹا اور چینی جاتا ہے۔ وہ بھی زیادہ تر سمگلنگ سے افغانستان پہنچتا ہے۔‘

گذشتہ سال پاکستان اور افغانستان کے درمیان تجارت کا حجم 1.20 ارب ڈالر کے قریب تھا

پاکستان اور افغانستان کے درمیان تجارت کا حجم بہت زیادہ نہیں ہے اور یہ گذشتہ سال 1.20 ارب ڈالر کے قریب تھا۔

ناصر خان کے مطابق اس میں پاکستان سے کی جانے والی 787 ملین ڈالر کی برآمدات تھیں تو دوسری جانب افغانستان سے آنے والی درآمدات کی مالیت 480 ملین ڈالر سے اوپر تھیں۔

انھوں نے بتایا کہ پانچ سال پہلے اس باہمی تجارت کا حجم ڈھائی ارب ڈالر تھا لیکن انڈیا نے وہاں قدم جمانا شروع کیے اور آہستہ آہستہ پاکستانی مصنوعات کی جگہ انڈین مصنوعات نے لے لی۔

ناصر نے بتایا کہ انڈین مصنوعات نے ’اپنے معیار کی وجہ سے جگہ نہیں بنائی بلکہ گذشتہ حکومت میں پاکستانی مصنوعات کو بہت سارے بے جا ٹیکسں اور ڈیوٹی کا سامنا کرنا پڑا جس کی وجہ سے پاکستانی مصنوعات وہاں سے غائب ہو گئیں۔‘

ناصر نے کہا کہ مقامی کرنسی میں تجارت سے یہ فائدہ ہوگا کہ انھیں کاروباری لاگت کم پڑے گی۔ ان کے مطابق وہ ’اوپن مارکیٹ سے ڈالر 170 روپے پر خرید کر اپنے برآمدی مال کی ایل سی وغیرہ کھولتے ہیں جب ہمیں اس مال کی ادائیگی ملتی ہے تو وہی ڈالر انٹر بینک میں ہمیں 168 روپے میں بیچنا پڑتا ہے۔‘

اقبال تابش نے کہا آج سے دس پندرہ سال پہلے پاکستان کی جانب سے افغانستان جانے والی برآمدات کا حجم بہت زیادہ تھا تاہم چاہ بہار ایران سے انڈین مصنوعات نے افغانستان کی منڈی میں جانا شروع کر دیا جس کی وجہ سے پاکستانی برآمدات وہاں پر بہت کم ہو گئی تھیں۔

ایف پی سی سی آئی کے صدر ناصر حیات مگوں نے مقامی کرنسیوں میں باہمی تجارت کو ایک اچھا اقدام قرار دیا۔ ان کے مطابق ’ہمیں اس موقع سے فائدہ اٹھانا چاہیے۔‘

انھوں نے بتایا کہ پاکستان اور افغانستان کے درمیان ایسی چیزوں کی تجارت ہوتی ہے جو انتہائی ضرورت کی ہیں یعنی کھانے پینے کی مصنوعات اور کچھ دوسری چیزیں۔ ’اگر ہم ان کی یہ ضرورت پوری نہیں کریں گے تو کوئی دوسرا ملک یہ چیزیں وہاں بھیج سکتا ہے۔‘

تاہم ڈاکٹر فرخ سلیم اسے کوئی قابل ذکر پیشرفت قرار نہیں دیتے۔

ان کے مطابق پاکستان کی مجموعی بیرونی تجارت میں افغانستان سے تجارت ایک بہت قلیل حصہ ہے۔ ’افغانستان کی معیشت کیا ہے؟ صرف درآمد پر انحصار کرنے والی معیشت جبکہ ان کے پاس بیچنے کو کچھ بھی نہیں ہے۔ افغانستان کی کل برآمدات ڈھائی ارب ڈالر ہیں اور اس کی درآمدات ساڑھے سات ارب ڈالر۔‘

انھوں نے کہا یہ کوئی ایسا اقدام نہیں ہے کہ جس سے پاکستان کی بیرونی تجارت کو بہت بڑا فائدہ پہنچے۔

ڈاکٹر قیصر بنگالی نے بھی کچھ ایسے خیالات کا اظہار کرتے ہوئے کہا کہ اس سے کوئی بڑا فائدہ پاکستان کی بیرونی تجارت کے شعبے میں نہیں آنے والا۔

پاکستان کے وزیر خزانہ کی جانب سے افغانستان کے ساتھ تجارت کو مقامی کرنسی میں کرنے کے بیان پر انڈین میڈیا نے اسے پاکستان کی جانب سے افغانستان کی معیشت پر کنٹرول کا ایک اقدام قرار دیا ہے۔

ڈاکٹر قیصر بنگالی نے اسے انڈین میڈیا کی جانب سے پروپیگنڈا قرار دیتے ہوئے کہا کہ انڈیا کو سٹرٹیجک طور پر جو شکست ہوئی ہے یہ اس کا نتیجہ ہے۔

انہوں نے کہا یہ بات یاد رکھنی چاہیے کہ طالبان نے بیس سال کی جنگ کے بعد حکومت سنبھالی ہے۔ ’وہ پاکستان کیا کسی کو بھی اپنے اوپر حکم نہیں چلانے دیں گے۔‘

بنگالی نے کہا ’سب سے بڑھ کر یہ تلخ حقیقت ہے کہ پاکستان کے پاس وہ صلاحیت، وسائل اور افرادی قوت ہی نہیں ہے کہ جو کسی دوسرے ملک کی معیشت کو اپنے کنٹرول میں کرنے کے قابل ہو۔‘

ڈاکٹر فرخ سلیم نے کہا اس میں کوئی حقیقت نہیں ہے اور یہ پروپیگنڈا نیوز کے علاوہ کچھ نہیں ہے۔

انھوں نے بتایا کہ افغانستان کی معیشت میں ایسا کچھ بھی نہیں ہے کہ جس پر کنٹرول حاصل کر کے پاکستان کوئی فائدہ اٹھا سکے۔

’افغانستان کی معیشت کا جی ڈی پی صرف 20 ارب ٖڈالر ہے جس میں سے 75 فیصد غیر ملکی امداد پر مشتمل ہے۔ اب وہ امداد بھی رُک گئی ہے۔‘

ڈاکٹر فرخ نے بتایا کہ افغانستان کو سالانہ 14 ارب ڈالر کی ضرورت ہے جو پاکستان دینے کے قابل نہیں کہ وہ اس کے ذریعے افغان معیشت پر اپنی اجارہ داری قائم کر سکے۔


Summary: روس اور شمالی کوریا کے رہنما اپنی عوامی محبت کے اظہار میں زیادہ بات نہیں کرتے تاہم ولادیمیر پوتن اور کم جونگ دونوں کو ہی قریبی تعلقات سے ممکنہ فوائد واضح نظر آ رہے ہیں۔

شمالی کوریا کے سربراہ کم جونگ اُن نے روس میں ولادیمیر پوتن سے ملاقات کی ہے جس میں اسلحے کے معاہدے کی توقع کی جا رہی ہے۔

روس کے سرکاری میڈیا کے مطابق ووسٹوچنی خلائی مرکز میں بات چیت ختم ہونے کے بعد شمالی کوریا کے رہنما کم جانگ اُن نے اپنی نجی بکتر بند ٹرین میں سفر کیا۔

بدھ کو بات کرتے ہوئے صدر پوتن نے کہا کہ دونوں سربراہوں نے فوجی تعاون کے ’امکانات‘ پر تبادلہ خیال کیا ہے۔

ماسکو نے عندیہ دیا ہے کہ وہ بدلے میں پیانگ یانگ کو سیٹلائٹ تیار کرنے میں مدد کرے گا۔

فریقوں نے امریکہ کے اس دعوے کی تردید کی کہ بات چیت کا مقصد یوکرین کے خلاف روس کی جنگ کی حمایت کے لیے ہتھیار خریدنا ہے۔

جدید خلائی ٹیکنالوجی کے علاوہ، کم جونگ اُن نے بدلے میں خوراک کی مد میں امداد کی بھی خواہش ظاہر کی ہے۔

پابندیوں کی شکار دونوں ریاستوں کے درمیان ہونے والی ملاقات میں دونوں اطراف کے اعلیٰ حکام شامل تھے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

واضح رہے کہ یہ ملاقات ایک ایسے وقت میں ہوئی جب مغرب کے ساتھ ان کے تعلقات اب تک کے بد ترین دور سے گُزر رہے ہیں۔

اس اعلیٰ سطحی دورے میں کِم جونگ اُن دو دن کا سفر کر کے جب روس پہنچے تو صدر پوتن نے نہایت گرمجوشی سے اُن کا استقبال کیا۔ روس کے سرکاری میڈیا نے وہ لمحات محفوظ کیے جب دونوں رہنماؤں نے مُسکراتے ہوئے مصافحہ کیا۔

سوویت یونین اور شمالی کوریا کے درمیان تاریخی تعلقات کا حوالہ دیتے ہوئے صدر پوتن نے روسی کہاوت کے ساتھ اپنے ہم منصب کا خیر مقدم کیا ’ایک پرانا دوست دو نئے سے بہتر ہے۔‘

سالِ رواں کے اوائل میں شمالی کوریا نے دو مرتبہ جاسوسی کی غرض سے سیٹلائٹ لانچ کرنے کی کوشش کی مگر ناکامی کا سامنا کرنا پڑا تاہم اب پیانگ یانگ فوجی نگرانی کی صلاحیتوں کو بڑھانے کی غرض سے ایک نئی تیار کرنے کا منصوبے رکھتا ہے۔

دریں اثنا، کم جونگ اُن یوکرین میں صدر پوتن کی جنگ کی حمایت کا اظہار کرتے بھی نظر آئے۔

کم جونگ اُن نے صدر پوتن کو بتایا کہ ’روس مغرب کی بالادستی کی طاقتوں کے خلاف اپنی خودمختاری اور سلامتی کے تحفظ کے لیے ایک مقدس جنگ میں کھڑا ہوا ہے۔‘

اُن کا مزید کہنا تھا کہ ’ہم ہمیشہ صدر پوتن اور روسی قیادت کے فیصلوں کی حمایت کریں گے اور ہم سامراج کے خلاف جنگ میں ساتھ رہیں گے۔‘

تاہم دوسری جانب منگل کے روز، امریکی محکمہ خارجہ کے ترجمان میتھیو ملر نے اس بات کا اعادہ کیا کہ دونوں ممالک (روس اور شمالی کوریا) کے درمیان ہتھیاروں کا کسی بھی قسم کا معاہدہ یا منتقلی اقوام متحدہ کی سلامتی کونسل کی قراردادوں کی خلاف ورزی ہو گی اور یہ یوکرین کی جنگ کے دوران ’اُس مایوسی کی علامت ہے جس میں روسی حکومت خود مبتلا ہے۔‘

میتھیو ملر نے مزید کہا کہ ’اگر ضرورت پڑی تو ہم اِن لوگوں کو جوابدہ ٹھہرانے کے لیے کارروائی کرنے سے دریغ نہیں کریں گے۔‘

ولادیمیر پوتن اور کم جونگ ان میں بہت کچھ مشترک ہے۔ یہ دونوں کم ہی ملک سے باہر نکلتے ہیں۔ صدر پوتن بھی رواں برس روس سے باہر نہیں گئے ہیں۔ کم جونگ تو چار برس سے اپنے ملک سے باہر نکلے ہی نہیں۔

روس اور شمالی کوریا دونوں پر ’غاصب ریاستیں‘ بننے کا الزام عائد کیا جاتا ہے۔ دونوں ہی سخت بین الاقوامی پابندیوں کی زد میں ہیں۔

دونوں حکومتیں امریکہ کی ’تسلط پسندی‘ کے خلاف ہیں۔ اکثر ایک مشترکہ دشمن، رہنماؤں کو ایک دوسرے کے قریب لا سکتا ہے اور یہی معاملہ صدر پوتن اور کم جونگ کا ہے۔

دونوں کی یہ قربت اگر قدرتی نہیں بھی تو پھر بھی اس وقت زمینی حقائق کے پس منظر میں یہ ضرور قائم ہے۔

دونوں میں گہری دوستی ہے؟ بالکل نہیں۔ سابق امریکی صدر ڈونلڈ ٹرمپ کے برعکس جنھوں نے ایک بار یہ برملا کہا تھا کہ انھیں کم جونگ سے ’محبت ہو گئی‘ ہے۔

لیکن ایک طاقت عالمی نظام کو الٹ دینے کا ارادہ رکھتی ہے۔ یوکرین پر اپنے بھر پور حملے سے ولادیمیر پوتن نے عالمی نظام کو روس کی پسند کے مطابق بنانے کے اپنے عزم کا اشارہ دیا۔ شمالی کوریا کے ساتھ فوجی تعاون اس کی ایک اور علامت ہو سکتی ہے۔

ماسکو اور پیانگ یانگ کے درمیان ہتھیاروں کا معاہدہ کافی تبدیلی کا عکاس ہو گا۔ حال ہی میں روس، شمالی کوریا کے جوہری ہتھیاروں کے پروگرام پر اقوام متحدہ کی سلامتی کونسل کی پابندیوں کا شید حامی تھا دیگر پابندیوں کے علاوہ شمالی کوریا کے ساتھ ہتھیاروں کی تجارت پر بھی پابندی عائد کرانے میں خود روس پیش پیش تھا۔

روسی اخبار موسکوفسکی کومسومولٹس نے گذشتہ ہفتے اپنے قارئین کو یاد کرایا کہ کیسے ماسکو نے سلامتی کونسل کی ان قراردادوں پر اپنے دستخط ثبت کر رکھے ہیں۔

چلیں کوئی بات نہیں۔ دستخط تو واپس بھی لیے جا سکتے ہیں۔

اخبار نے روس کی کونسل برائے خارجہ اور دفاعی پالیسی کے چیئرمین فیوڈور لوکیانوف کا حوالہ دیتے ہوئے کہا کہ ’ایک طویل عرصے سے یہ سوال پوچھا جا رہا ہے کہ ہم ان پابندیوں پر عمل پیرا کیوں ہیں؟ بین الاقوامی تعلقات کا پورا نظام مکمل طور پر تباہی کے دھانے پر کھڑا ہے۔‘

ان کے مطابق ’یقیناً، اقوام متحدہ کی پابندیاں جائز ہیں۔ اس سے انکار کرنا مشکل ہے۔ ہم نے بھی ان پابندیوں کے حق میں ووٹ دیا تھا لیکن صورتحال بدل گئی ہے۔ کیوں نہ ہمارا ووٹ منسوخ کر دیا جائے؟‘

یہ کم جونگ ان کے کانوں کے لیے ایک بہترین موسیقی ہو گی۔

اب دونوں رہنماؤں کی قربت کے بعد یہ سوال تو ذہن میں آتا ہے کہ اس میں کریملن کو کیا فائدہ حاصل ہو سکے گا۔

فوری طور پر یہ بات اہم ہے کہ شمالی کوریا کے پاس بڑے پیمانے پر پیداواری صلاحیتوں کے ساتھ ایک بہت بڑی دفاعی صنعت موجود ہے۔ یوکرین کے خلاف جنگ کے  لیے روس کے لیے ’پیانگ یانگ‘ جنگی سازوسامان کا ایک قیمتی ذریعہ ثابت ہو سکتا ہے۔

واشنگٹن کو شبہ ہے کہ کریملن پہلے ہی سے اس ڈیل کے خدوخال طے کر چکا ہے۔

امریکہ کا دعویٰ ہے کہ روس اور شمالی کوریا کے درمیان ہتھیاروں کی بات چیت ’فعال طور پر آگے بڑھ رہی ہے‘ جس میں روس مبینہ طور پر گولہ بارود اور توپ خانے کے گولوں کی فراہمی کا مطالبہ کر رہا ہے۔

روسی حکام کی جانب سے اس کی تصدیق نہیں کی گئی لیکن بہت سارے غیر واضح اشارے ہیں کہ روس اور شمالی کوریا فوجی تعاون کو فروغ دینے کا ارادہ رکھتے ہیں۔

جولائی میں سرگئی شوئیگو سوویت یونین کے ٹوٹنے کے بعد شمالی کوریا کا دورہ کرنے والے پہلے روسی وزیر دفاع ہیں۔ اس دورے میں انھوں نے کوریا کی جنگ بندی کی 70ویں سالگرہ کے موقع پر منعقدہ تقریبات میں شرکت کی۔

کم جونگ نے ٹور گائیڈ کا کردار ادا کرتے ہوئے سرگئی شوئیگو کو ہتھیاروں کی نمائش کرائی۔ وزیر دفاع نے یہ اشارہ بھی دیا کہ مشترکہ فوجی مشقیں ابھی زیر غور ہیں۔

شمالی کوریا روس سے اور کیا حاصل کرنے کی امید کر سکتا ہے؟ یقینی طور پر شمالی کوریا کی خوراک کی کمی کو دور کرنے میں انسانی امداد۔

یہ قیاس آرائیاں بھی کی جا رہی ہیں کہ پیانگ یانگ جوہری طاقت سے چلنے والی آبدوزوں،  مصنوعی سیاروں اور فوجی استعمال کے لیے جدید روسی ٹیکنالوجی کی تلاش میں ہے۔

یوکرین جنگ کے تناظر میں ماسکو کومزید ہتھیاروں کی ضرورت پڑ سکتی ہے۔

اس کو حاصل کرنے میں مدد کے ایک طریقہ کے طور پر پیانگ یانگ کے ساتھ معاہدے کو اچھی طرح دیکھا جا سکتا ہے لیکن اس کا یہ مطلب نہیں کہ شمالی کوریا کی مدد کے بغیر روس کی جنگی سازوسامان رک جائے گا۔

سابق وزیر خارجہ آندرے کوزیریف کا خیال ہے کہ ’پوتن مایوس نہیں۔ وہ اس صورتحال کو بہت طویل عرصے تک برقرار رکھ سکتے ہیں اور نئے طریقے سے موافقت اختیار کر سکتے ہیں۔ وہ ہر روز پابندیوں کے متعلق سوچتے ہیں۔‘

چین کے ساتھ شمالی کوریا اور افریقہ کی کچھ حکومتوں کے ساتھ کیسے تعاون کرنا ہے۔ یہ مستقبل کے لیے کوئی متبادل نہیں لیکن یہ موجودہ وقت کے لیے ایک متبادل ہے اور شاید آئندہ آنے والے برسوں کے لیے بھی ایسا ہی ہے۔


Summary: ٹورنامنٹ شروع ہونے سے پہلے ایک انگلش ناقد نے لکھا تھا کہ انڈین ٹیم اتنی کمزور ہے کہ اسے ٹورنامنٹ سے اپنا نام واپس لے لینا چاہیے۔

25 جون 1983 کی صبح جب کپل دیو بیدار ہوئے تو ان کی بیوی رومی ابھی تک سو رہی تھیں۔ انھوں نے ہوٹل کی کھڑکی سے پردے ہٹائے اور یہ دیکھ کر سکون کا سانس لیا کہ باہر سورج چمک رہا ہے۔

انھوں نے اپنی بیوی کو نہیں جگایا، بغیر شور کیے چائے بنائی اور قریب ہی لارڈز گراؤنڈ کا نظارہ کرتے ہوئے کھڑکی کے پاس بیٹھ گئے۔

میچ شروع ہونے سے پہلے کپل نے ٹیم کو مخاطب کرتے ہوئے کہا، ’صرف ایک بات یاد رکھیں، اگلے چھ گھنٹے کے بعد ہماری زندگی مکمل طور پر بدلنے والی ہے۔ کچھ بھی ہو، ہمیں اپنا بہترین دینا ہوگا۔ کرو یا مرو۔ بعد میں کوئی افسوس نہیں ہونا چاہیے کہ ہم یہ یا وہ کر سکتے تھے۔‘

ٹاس کے بعد جب ویسٹ انڈیز کے کپتان کلائیڈ لائیڈ نے انڈین ٹیم کو پہلے بیٹنگ کرنے کو کہا تو کپل نے سکھ کا سانس لیا کیونکہ انھوں نے فیصلہ کیا ہوا تھا کہ اگر وہ ٹاس جیتیں گے تو پہلے بیٹنگ کریں گے کیونکہ وہ ٹاس جیت کر ہی ویسٹ انڈیز کو شکست دینے کی امید کر سکتے ہیں۔

ویسٹ انڈیز نے انڈیا پر ابتدائی دباؤ ڈالا جب اس نے اس وقت کے دنیا کے بہترین اوپنر سنیل گواسکر کو صرف 2 رنز کے انفرادی سکور پر آؤٹ کر دیا۔ سری کانت اور کسی حد تک موہندر امرناتھ کے علاوہ کوئی بھی انڈین بلے باز اس اننگز میں کارکردگی نہ دکھا سکا۔

دونوں نے دوسری وکٹ کے لیے 57 رنز بنائے اور دونوں 90 رنز کے مجموعی سکور پر آؤٹ ہوئے۔

میچ کا یادگار لمحہ اس وقت آیا جب گھٹنوں کے بل بیٹھے سری کانت اینڈی رابرٹس کی گیند کو باؤنڈری کے پار لے گئے۔ انڈین ٹیم کی آخری جوڑی سید کرمانی اور بلوندر سندھو نے کسی طرح سکور کو 183 تک پہنچا دیا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

فاسٹ بولر میلکم مارشل اس شراکت داری سے اس قدر ناراض ہوئے کہ انھوں نے 11ویں کھلاڑی سندھو پر ایک باؤنسر پھینکا جو ان کے ہیلمٹ پر لگا۔

سندھو کو دن میں تارے نظر آ گئے۔ سید کرمانی یاد کرتے ہیں، ’میں پوچھنے کے لیے ان کی طرف دوڑا کہ وہ ٹھیک ہیں؟ میں نے دیکھا کہ بلوندر اپنے ہاتھ سے ہیلمٹ کو رگڑ رہا ہے۔ میں نے پوچھا کہ آپ ہیلمٹ کو کیوں رگڑ رہے ہیں، کیا تکلیف ہے؟‘

پھر امپائر ڈکی برڈ نے مارشل کو باؤنسر پھینکنے پر سخت ڈانٹا۔ انھوں نے مارشل کو یہ بھی کہا کہ وہ سندھو سے معافی مانگیں۔

مارشل ان کے پاس آیا اور کہا، ’یار میرا مقصد تمھیں تکلیف دینا نہیں تھا۔ میں معافی چاہتا ہوں۔‘

سندھو نے کہا، ’میلکم کیا آپ کو لگتا ہے، میرا دماغ میرے سر میں ہے؟ نہیں، یہ میرے گھٹنوں میں ہے۔‘ یہ سن کر مارشل ہنسنے لگے اور ماحول ہلکا پھلکا ہو گیا۔

کپل نے ایک بار پھر ڈریسنگ روم میں اپنی ٹیم کے ارکان کو مخاطب کرتے ہوئے کہا، ’ہم نے 183 رنز بنائے ہیں، دوسری ٹیم کو ابھی 183 رنز بنانے ہیں، ہمیں نے انھیں ایک ایک رن کے لیے ترسانا ہے۔ اپنی پوری طاقت سے کھیلیں اور اپنی پوری کوشش کریں‘۔

’100 فیصد دو۔ جہاں گیند جائے خود کو پھینک دو۔ اگر ہم ہار گئے تو ہم لڑائی ہار جائیں گے۔ آپ کو صرف تین گھنٹے اپنی بہترین کرکٹ کھیلنی ہے۔‘

ویسٹ انڈیز نے ابھی 5 رنز بنائے تھے کہ بلوندر سندھو کی ایک گیند گورڈن گرینیج کا آف سٹمپ لے گئی۔ اسے بال آف دی ٹورنامنٹ کہا گیا۔

ورلڈ کپ فائنل کا اہم موڑ اس وقت آیا جب مدن لال کی گیند پر کپل تقریباً 25 گز دوڑتے ہوئے ڈیپ مڈ وکٹ پر ویوین رچرڈز کا کیچ لے بیٹھے۔

اروپ سائکیا موہندر امرناتھ کی سوانح عمری ’1983 کے جمی دی فینکس‘ میں لکھتے ہیں، ’یہ کیچ تقریباً چھوٹ گیا تھا۔ مدن لال نے اپنی آنکھ کے کونے سے دیکھا کہ یشپال شرما بھی اس کیچ کو پکڑنے کے لیے بھاگ رہے ہیں۔ انھوں نے چیخ کر انھیں روکنے کی کوشش کی کہ کپل گیند کی طرف بڑھ رہا تھا لیکن بھیڑ کے شور میں یشپال کو کچھ سنائی نہیں دے رہا تھا۔ وہ بھی گیند کی طرف بھاگتا رہا، اچھا ہوا کہ وہ اور کپل دیو آپس میں نہیں ٹکرائے۔‘

رچرڈز نے مدن لال کی گیندوں پر تین چوکے لگائے تو کپل نے انھیں آرام دینا چاہا۔ لیکن مدن لال نے اپنے کپتان سے ایک اور اوور دینے کی درخواست کی اور کپل نے ہچکچاتے ہوئے ان کی درخواست مان لی۔

مدن لال نے کپل کو مایوس نہیں کیا۔ مدن لال نے بعد میں کہا ’ہمیں معلوم تھا کہ اگر ویوین رچرڈز مزید 10 اوورز ٹکے رہے تو میچ ہماری پہنچ سے باہر ہو جائے گا۔ جب کپل رچرڈز کے بلند شاٹ کو پکڑنے کی کوشش کر رہے تھے تو وہ تین یا چار سیکنڈز میری زندگی کے سب سے طویل تین سیکنڈ تھے، جیسے ہی انھوں نے وہ کیچ لیا، مجھے معلوم تھا کہ آج کچھ خاص ہونے والا ہے۔‘

یہ میچ کا ٹرننگ پوائنٹ تھا۔ ویسٹ انڈیز، جس نے 1 وکٹ پر 50 رنز بنائے تھے، صرف 76 رنز پر 6 وکٹیں گنوا دیں۔ جیف ڈوجو اور میلکم مارشل نے ہوا کا رخ بدلنے کی کوشش کی لیکن امرناتھ نے ان دونوں کو آؤٹ کر دیا۔

جیسے ہی کپل نے اینڈی رابرٹس کو ایل بی ڈبلیو آؤٹ کیا، سکور 9 وکٹوں پر 126 رنز ہوگیا۔ ہولڈنگ اور گارنر نے آخری وکٹ کے لیے مزید 14 رنز بنائے۔ لیکن جب امرناتھ نے گارنر کو ایل بی ڈبلیو کیا تو ویسٹ انڈیز انڈیا کے اسکور سے 43 رنز پیچھے تھا۔

اگلے دن ٹائمز کی سرخی تھی، ’کپل کی ٹیم نے دنیا پلٹ دی‘ جبکہ ایک برطانوی اخبار کے ایک مضمون کا عنوان تھا، ’شیروں نے اپنے پنجے نکال لیے۔‘

انڈیا کی یہ فتح اس وقت کرکٹ کی تاریخ کا سب سے بڑا اپ سیٹ تھا۔

اس جیت کے بعد انڈین حامی اس قدر پرجوش ہو گئے کہ انڈین ٹیم کو اپنے ہوٹل پہنچنے میں تین گھنٹے لگ گئے حالانکہ ان کا ہوٹل لارڈز گراؤنڈ کے بالکل قریب تھا۔

ان کے جشن میں دو پاکستانی کھلاڑی سرفراز نواز اور عبدالقادر بھی شامل ہوئے۔

کپل اپنی سوانح عمری ’سٹریٹ فرام دی ہارٹ‘ میں لکھتے ہیں، ’جیسے ہی ہم ڈریسنگ روم سے باہر آئے، ہمیں ساؤتھ ہال کے پنجابیوں کے ایک گروپ نے گھیر لیا، وہ ڈھول بجاتے آئے تھے، انھوں نے ناچنا شروع کر دیا۔‘

’ہوٹل پہنچنے کے بعد، ہم بھی صبح تین بجے تک ناچتے رہے۔ پہلے تو انھوں نے شیمپین کی بوتل ختم کی جو امرناتھ کو مین آف دی میچ ہونے پر ملی تھی۔ بعد میں انھوں نے اتنی شراب پی کہ شراب ختم ہو گئی۔‘

کپل نے مزید یاد کرتے ہوئے کہا، ’لوگوں نے مجھے شیمپین پینے پر مجبور کیا حالانکہ وہ جانتے تھے کہ میں شراب کم ہی پیتا ہوں۔ لیکن اس بار میں نے ان کی درخواست کو رد نہیں کیا۔ ہم خالی پیٹ سو گئے کیونکہ رات گئے تمام ریستوران بند تھے۔ ہمیں بعد میں معلوم ہوا کہ ساؤتھال کے تمام ریستورانوں ان تمام لوگوں کو مفت کھانا اور مٹھائیاں دے رہے ہیں جو ان کے پاس سے گزر رہے تھے۔‘

دوسری جانب انڈیا میں دلی، کلکتہ اور بمبئی کی سڑکوں پر لوگ خوشی سے ناچنے لگے۔

مہر بوس اپنی کتاب ’دی نائن ویوز‘ میں لکھتے ہیں، ’انڈیا میں لاکھوں لوگوں نے اپنے ٹیلی ویژن سیٹس پر یہ منظر دیکھا۔ ان میں سے چار کرکٹ کے دیوانے بچے تھے۔ راہول ڈریوڈ، سچن ٹنڈولکر، سورو گنگولی اور وی وی ایس لکشمن جو بعد میں انڈین کرکٹ ٹیم کی ریڑھ کی ہڈی بنے۔ ڈریوڈ نے بعد میں مجھے بتایا کہ اس وقت ان کی عمر 10 سال تھی۔ یہ پہلا میچ تھا جو انھوں نے ٹی وی پر دیکھا تھا۔‘

اس جیت پر پہلا تبصرہ انگلینڈ کے سابق کپتان ٹونی لوئس کی طرف سے آیا۔

انھوں نے کہا کہ ’لنچ کے وقت جب انڈیا نے 4 وکٹوں پر 100 رنز بنا لیے تھے تو میں نے کہا تھا کہ انڈیا آج جیتے گا۔ دراصل گیند بہت زیادہ سوئنگ ہو رہی تھی، بولر اپنی لائن پر قابو نہیں رکھ پا رہے تھے اور بار بار وائیڈ بولنگ کر رہے تھے۔ پچ کا باؤنس ناہموار تھا، ایک اوور میں 6 فٹ 8 انچ لمبے جوئل گارنر کی ایک گیند گواسکر کی ناک کے قریب جا رہی تھی تو اگلی گیند ان کے گھٹنوں کے نیچے جا رہی تھی۔‘

گنڈپا وشواناتھ نے کہا، ’مدن لال اور راجر بنی دونوں کو ویسٹ انڈیز کے بولرز سے زیادہ تحریک ملی۔ موہندر امرناتھ نے بھی میچ کے آخری مراحل میں اچھی بولنگ کی۔‘

جوئل گارنر نے بعد میں یاد کرتے ہوئے کہا، ’جب ہم انڈین اننگز کے بعد واپس آرہے تھے تو میں نے میلکم مارشل سے پوچھا، کیا آپ کو لگتا ہے کہ آپ کو آج بیٹنگ کرنی پڑ سکتی ہے؟ میلکم کے جواب نے مجھے کچھ سوچنے پر مجبور کردیا، اس نے کہا، ’مجھے بھی اور آپ کو بھی۔ مارشل آٹھویں نمبر پر بیٹنگ کرتے تھے اور میں 10 نمبر پر بیٹنگ کرتا تھا۔‘

سب سے زیادہ سبکی انگریز نقاد ڈیوڈ فریتھ کی ہوئی۔ انھوں نے ٹورنامنٹ شروع ہونے سے پہلے لکھا تھا کہ انڈین ٹیم اتنی کمزور ہے کہ اسے ٹورنامنٹ سے اپنا نام واپس لے لینا چاہیے۔

ایک ہفتے بعد انڈین ٹیم لندن سے بمبئی کے لیے روانہ ہوئی تو ایئر انڈیا نے پرواز کے دوران کیک کاٹنے کے انتظامات کیے۔ جب انڈین ٹیم بمبئی کے ہوائی اڈے پر اتری تو وہاں لوگوں کا ایک بڑا ہجوم موجود تھا۔

وہاں موسلا دھار بارش ہو رہی تھی اس کے باوجود بھی ٹیم کے استقبال کے لیے تقریباً 30 ہزار لوگ ایئرپورٹ پہنچ چکے تھے۔

سابق انڈین کپتان اجیت واڈیکر ٹیم کے استقبال کے لیے ایئرپورٹ پر موجود تھے۔ ہوائی اڈے سے وانکھیڈے سٹیڈیم تک سڑک کے دونوں طرف ہزاروں لوگ کھڑے تھے۔ ورلڈ کپ کو کھلاڑیوں کے کوچ کے سامنے ایک گاڑی پر رکھا گیا تھا تاکہ لوگ اسے دیکھ سکیں۔

اسے خصوصی اجازت سے انڈیا لایا گیا تھا اور چونکہ یہ رننگ ٹرافی تھی اس لیے اسے برطانوی  سرزمین سے باہر لے جانے کی اجازت نہیں تھی۔ ٹیم کو اسے انڈیا لانے کے لیے بانڈ ادا کرنا پڑا۔

انڈین ٹیم جب وانکھیڈے سٹیڈیم پہنچی تو 50 ہزار لوگ استقبال کے لیے کھڑے تھے۔ دلچسپ بات یہ تھی کہ اس وقت انڈین کرکٹ بورڈ کے پاس اتنی رقم نہیں تھی کہ وہ ٹیم کو مناسب ایوارڈ دے سکے۔

بعد ازاں بورڈ کے صدر این کے پی سالوے کی مدد سے لتا منگیشکر کا ایک کنسرٹ دہلی کے اندرا گاندھی انڈور سٹیڈیم میں منعقد کیا گیا اور موصول ہونے والی رقم سے ہر کھلاڑی کو ایک لاکھ روپے دیے گئے۔

اس کے بعد پوری ٹیم دہلی پہنچی جہاں وزیر اعظم اندرا گاندھی نے حیدرآباد ہاؤس میں ان کے لیے استقبالیہ تقریب کا اہتمام کیا۔ انھوں نے ہر کھلاڑی سے مصافحہ کیا۔

پہلے انگریزی اور پھر ہندی میں تقریر کی۔ اس کے بعد صدر گیانی زیل سنگھ نے پوری ٹیم کو چائے کے لیے صدارتی محل بلایا۔

کپل دیو نے ورلڈ کپ ان کے حوالے کیا اور کہا، ’یہ آپ کے لیے ہے۔‘ کپل دیو اپنی سوانح عمری میں لکھتے ہیں، ’گیانی جی نے طنزیہ لہجے میں پوچھا، ’اچھا تے ہُن اے ساڈا ہو گیا‘ (اچھا، اب یہ ہمارا ہے)۔ میں نے جواب دیا ’ہم اسے تین سے چھ ماہ تک رکھ سکتے ہیں۔ پھر ہمیں اسے واپس کرنا پڑے گا۔‘

اس پر زیل سنگھ نے کہا، ’اگر تم اسے واپس نہیں کرتے تو کیا جنگ ہو گی؟ میں نے کہا، ’نہیں‘ اور پوری ٹیم ہنسنے لگی۔

’اندرا گاندھی نے ہماری طرف دیکھا اور اشارہ کیا کہ ہمیں صدر کے سامنے اس طرح نہیں ہنسنا چاہیے۔ لیکن میں اشارہ نہ سمجھا اور ہنستا رہا۔‘

’ تھوڑی دیر بعد مجھے لگا کہ صدر صاحب کو ہماری جیت پر اتنا فخر ہے کہ وہ سمجھ نہیں پا رہے ہیں کہ یہ کپ کیوں واپس کیا جا رہا ہے۔‘


Summary: بلوچستان سے تعلق رکھنے والے مکسڈ مارشل آرٹ (ایم ایم اے) فائٹر شاہ زیب رند نے امریکہ میں گیمبریڈ ایم ایم اے لیگ کے بیئر نکل میچ میں اپنے میکسیکن حریف کارلوس گویرہ کو پہلے ہی راؤنڈ میں شکست دے دی۔

یہ میچ امریکہ کی ریاست فلوریڈا میں جمعے کی رات کو ہوا اور یہ شاہ زیب رند کا پہلا ایم ایم اے بیئر نکل مقابلہ تھا۔ بییر نکل میں فائٹرز اپنے ہاتھوں پر کوئی حفاظتی گلو نہیں پہنتے۔ اس جیت کے ساتھ شاہ زیب کا ریکارڈ ایک فتح اور صفر شکست ہو گیا ہے۔

بی بی سی سے بات کرتے ہوئے شاہ زیب رند نے بتایا ’میرا حریف بہت ہی مشکل تھا بہت تجربہ کار فائٹر تھا اور اس کا فائٹنگ سٹائل موئی تھائی ہے۔‘

انھوں نے بتایا کہ میچ میں ’پانچ منٹ کے تین راؤنڈ ہوتے ہیں اس میں ہر چیز کی اجازت ہوتی ہے آپ اپنا گھٹنا استعمال کر سکتے ہیں آپ باکس کر سکتے ہیں لات بھی مار سکتے ہیں گراؤنڈ لاک وغیرہ سب کر سکتے ہیں۔‘

انھوں نے فائٹ کے بارے میں بتایا کہ ’جب لڑائی شروع ہوئی تو میرے حریف نے ایڑھی کا ہُک لگا دیا لیکن میں نے اس سے اپنا دفاع کیا پھر میں نے اس پر مکوں کی برسات کر دی۔‘

شاہ زیب کے مکوں کی وجہ سے کارلوس کی آنکھ کے قریب سے خون بہنے شروع ہو گیا اور 2 منٹ 18 سیکنڈ پر ریفری نے میچ روک دیا جس سے شاہ زیب یہ فائٹ جیت گئے۔

شاہ زیب کہتے ہیں کہ میکسیکو کے کھلاڑی کے تجربے کے پیش نظران کا خیال تھا کہ مقابلے کے تینوں مراحل ہوں گے لیکن انھوں نے پہلے ہی مرحلے میں کارلوس گویرا کو شکست سے دوچارکیا۔

میچ سے پہلے دونوں حریفوں کے درمیان فائنل فیس آف بھی ہوا یعنی ان کا آمنا سامنا ہوا جس کی خاص بات یہ تھی کہ شاہ زیب نے شلوار قمیض کے ساتھ ساتھ روایتی بلوچ پگڑی بھی پہنی ہوئی تھی۔

ان کا کہنا تھا کہ دنیا میں بہت سے کھلاڑی ہوتے ہیں جو کہ اپنی ثقافت کو اجاگرکرتے ہیں اسی طرح میں نے بھی اپنی ثقافت کو اجاگر کرنے کے لیے شلوارقمیض کے ساتھ بلوچی پگڑی زیب تن کیا۔

اس موقع پر مشہور سابق ایم ایم اے فائٹر جارج ماسویڈل  بھی موجود تھے۔ شاہ زیب نے اپنی پگڑی اتار کر انھیں پہنائی۔

انھوں نے بتایا کہ انھوں نے پگڑی ’جارج ماسویڈل کو بلوچستان اور پاکستان کی طرف سے تحفے میں دی جو ہماری ثقافت ہے، میں نے انھیں اور پوری دنیا کو اپنی ثقافت دکھائی۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

خیال رہے کہ شاہزیب رند نے رواں برس اپریل میں امریکہ میں کراٹے کامبیٹ لیگ میں لائٹ ویٹ کیٹیگری میں وینزویلا سے تعلق رکھنے والے کھلاڑی گابوڈیازکو شکست سے دوچار کیا تھا

اس وقت انھوں نے بی بی سی سے بات کرتے ہوئے کہا تھا کہ ’میرے کندھوں پر ایک بہت بڑا بوجھ تھا لیکن اللہ کا شکر ہے کہ میں نے بھرپورانداز میں مقابلہ کیا اور مجھے پاکستان اور بلوچستان کا نام روشن کرنے میں کامیابی ملی۔‘

فون پر بی بی سی سے بات کرتے ہوئے شاہ زیب رند نے بتایا تھا کہ ان کے حریف کھلاڑی تینوں راؤنڈز میں اُن کی تکنیک کے سامنے نہیں ٹھہر سکے جس کے باعث وہ ہر راؤنڈ میں ان پر حاوی رہے۔

شاہ زیب بتاتے ہیں کہ انھوں نے یہ مقام حاصل کرنے کے لیےجو کچھ کیا وہ اپنی مدد آپ کے تحت کیا اور اس حوالے سے ان کی حکومت پاکستان اور نہ ہی حکومت بلوچستان نے کوئی مدد کی۔ تاہم بلوچستان کے وزیر اعلیٰ عبدل القدوس بزنجو نے ان کی فتح پر انھیں مبارکباد دی ہے۔

شاہ زیب کا کہنا تھا اگرچہ یہ ایک مہنگا کھیل ہے لیکن یہ ان کا شوق ہے اور وہ مستقبل میں بھی اپنے شوق کو پورا کرنے کے لیے ہر ممکن کوشش کریں گے خواہ حکومت ان کی مدد کرے یا نہ کرے۔

شاہ زیب رند کا تعلق بلوچستان کے دارالحکومت کوئٹہ سے ہے اور انھوں نے انٹرنیشنل ریلشنز (بین الاقوامی تعلقات) میں بی ایس کی تعیلم حاصل کر رکھی ہے۔

ان کی عمر اکیس سال ہے اور انھوں نے آٹھ سال کی عمر سے ہی کراٹے کامبیٹ کھیلنا شروع کیا تھا۔ انھوں نے اس کھیل کے حوالے سے تمام تربیت کوئٹہ میں حاصل کی۔ وہ آٹھ سال پاکستانی ٹیم میں رہے اور چھ مرتبہ نیشنل چیمپیئن بھی رہ چکے ہیں۔

شاہ زیب رند نے بتایا کہ وہ مختلف انٹرنیشنل ایونٹس کے سلسلے میں سنگاپور، ویتنام، آذربائیجان، نیپال اور ایران جا چکے ہیں اور وہاں پاکستان کی نمائندگی کرتے ہوئے متعدد میڈلز حاصل کر چکے ہیں۔

شاہ زیب رند نے کہا کہ اس مقابلے میں کامیابی پر وہ بہت خوش ہیں کیونکہ ’میں پاکستان کی نمائندگی کر رہا تھا اور اس حوالے سے مجھ پر ایک بہت بڑا بوجھ تھا۔‘

ان کا کہنا تھا کہ ’اگر میں صحیح پرفارم نہیں کرتا تو اس کا ایک اچھا تاثر نہیں جاتا اور اس کے نتیجے میں ہمارے آنے والے کھلاڑیوں کو موقع نہیں ملتا۔‘

’اس کھیل میں ویسے پاکستان کو امریکہ یا دیگر ممالک میں لوگ نہیں جانتے یہی وجہ ہے کہ میں نے ہمت اور حوصلے سے کھیل کر پاکستان اور بلوچستان کا نام روشن کیا۔‘

انھوں نے کہا کہ ’میں نے پہلے اچھا تاثر قائم کیا۔ انشا اللہ آگے پاکستان کا نام ہو گا لوگوں میں خوف ہو گا کہ پاکستانی بھی اچھے فائٹرز ہیں۔‘

انھوں نے کہا کہ کراٹے کامبیٹ لیگ کا امریکہ میں ایک بڑا مقابلہ ہوتا ہے۔ میں پہلا پاکستانی اور بلوچ ہوں جو اس لیگ میں پاکستان کی نمائندگی کر رہا تھا۔

وہ بتاتے ہیں کہ امریکہ میں اس لیگ میں حصہ لینے کے لیے صرف ویزے پر ان کا 30 لاکھ روپے کا خرچ آیا ہے جبکہ وہ ڈیڑھ مہینے سے یہاں ہیں تمام اخراجات خود اٹھا رہے ہیں۔


Summary: پاکستان میں پٹرول اور ڈیزل کی قیمتوں میں مسلسل اضافے اور اس کے نتیجے میں بڑھنے والی مہنگائی کے باوجود حکومت یہی دعویٰ کر رہی ہے کہ یہ قیمتیں خطے کے دیگر ممالک سے کم ہیں تاہم کیا قوتِ خرید کے تناظر میں حکومت کا یہ دعویٰ درست ہے؟

پاکستان میں حکومت کی جانب سے پٹرولیم مصنوعات کی قیمتوں میں گذشتہ کئی ہفتوں سے مسلسل اضافہ دیکھنے میں آ رہا ہے اور ان مصنوعات کی قیمتیں ملکی تاریخ کی بلند ترین سطح پر پہنچ چکی ہیں۔

وفاقی حکومت کی جانب سے یکم اکتوبر کو پٹرول ، ڈیزل اور مٹی کے تیل کی قیمتوں میں اضافے کے بعد پاکستان میں ایک لیٹر پٹرول کی قیمت 127.30 روپے اور ہائی سپیڈ ڈیزل کی فی لیٹر قیمت 122.04 روپے اور مٹی کے تیل کی قیمت 99.31 فی لیٹر ہو چکی ہے۔

پٹرول اور ڈیزل کی قیمتوں میں مسلسل ہونے والے اضافے اور اس کے نتیجے میں بڑھنے والی مہنگائی پر جہاں عوام اور اپوزیشن کی جانب سے شدید تنقید کی گئی ہے وہیں حکومت بار بار یہ دعویٰ کر رہی ہے کہ پاکستان میں پٹرول اور ڈیزل کی قیمت ابھی بھی دنیا کے بہت سے ممالک اور خاص کر خطے کے ممالک سے کم ہے۔

اس سلسلے میں خاص کر خطے کے دو ممالک انڈیا اور بنگلہ دیش کے حوالے دیے جا رہے ہیں جہاں حکومت کے ترجمانوں کے دعووں کےمطابق پاکستان سے ڈیزل اور پٹرول کی قیمتیں کہیں زیادہ ہیں۔

پاکستان میں پٹرول اور ڈیزل کی قیمتوں میں تازہ ترین اضافے کے بعد وزیر توانائی حماد اظہر نے سماجی رابطے کی ویب سائٹ پر اپنے ٹویٹ میں کہا ہے ملک میں پیٹرول کی قیمت دنیا کے دیگر ترقی پذیر ممالک خاص کر خطے کے ممالک کے مقابلے میں ابھی بھی کم ہے۔

ان کا کہنا تھا ’پٹرولیم مصنوعات کی قیمت میں اضافہ ایک مشکل فیصلہ ہے لیکن اس کی وجہ عالمی منڈی کی بڑھتی ہوئی قیمتیں ہیں۔ پاکستان میں اضافہ عالمی منڈی کے مقابلے میں کم کیا گیا ہے۔ حکومت پٹرولیم مصنوعات پر ٹیکس کی شرح کو بتدریج کم کر رہی ہے۔ آج بھی اکثر ممالک سے پاکستان میں تیل کی قیمت کم ہے۔‘

دوسری جانب وزیر خزانہ شوکت ترین کا کہنا ہے برطانیہ میں پاکستان سے بھی زیادہ مہنگائی ہے۔ انھوں نے میڈیا سے بات کرتے ہوئے کہا پاکستان کے مقابلے میں برطانیہ میں قیمتیں 31 فیصد بڑھی ہیں جب کہ خطے کے دوسرے ممالک کے مقابلے میں پٹرول کی قیمت یہاں کم ہیں۔

پاکستان میں پٹرول اور ڈیزل کی قیمت میں تسلسل سے ہونے والے اضافے پر بات کرتے ہوئے عارف حبیب سکیورٹیز میں معاشی امور کی تجزیہ کار ثنا توفیق نے بتایا کہ پاکستان میں مہنگے پٹرول و ڈیزل کی سب سے بڑی وجہ عالمی سطح پر خام تیل کی قیمتوں میں اضافہ ہے۔ انھوں نے بتایا کہ اس وقت عالمی سطح پر خام تیل کی قیمت 78 ڈالر فی بیرل ہے جبکہ گذشتہ مالی سال میں یہ قیمتیں اوسطاً 53 ڈالر رہیں۔

ان کے مطابق ان بڑھتی ہوئی قیمتوں کا اثر پاکستان پر بھی پڑرہا ہے تاہم پاکستان میں اس کے ساتھ ڈالر کے مقابلے میں روپے کی قدر میں کمی بھی خام تیل کی درآمد کو مہنگا بنا رہی ہے۔

انھوں نے کہا حکومت نے ابھی تک خام تیل کی عالمی قیمتوں میں اضافے کو پوری طرح عوام تک منتقل نہیں کیا اور سیلز ٹیکس کی شرح کو کم کر کے وہ زیادہ قیمت نہیں بڑھا رہی۔ اسی طرح پٹرولیم ڈویلمپنٹ لیوی کی مد میں بھی حکومت نے زیادہ پیسے وصول نہیں کیے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

یاد رہے کہ حکومت نے اس مالی سال میں پٹرولیم ڈویلپمنٹ لیوی کی مد میں 600 ارب روپے ٹیکس وصولی کا ہدف مقرر کیا ہوا ہے۔ اگر اس لحاظ سے دیکھا جائے تو یہ 30 روپے فی لیٹر بنتی ہے تاہم فی الحال یہ 5.62 روپے کی سطح پر موجود ہے۔

ڈاکٹر اکرام الحق نے اس سلسلے میں کہا کہ حکومت کی جانب سے سیلز ٹیکس کی شرح کو کم کر کے قیمت کم کرنے پر بات کرتے ہوئے کہا یہ تو صحیح ہے کہ سیلز ٹیکس کی شرح کم ہے تاہم درآمدی مرحلے پر حکومت کسٹم ڈیوٹی اور ایڈوانس ٹیکس کی مد میں اچھا خاص ٹیکس اکٹھا کر لیتی ہے۔

انھوں نے بتایا کہ پاکستان آج سے کچھ سال قبل 11 سے 12 ارب ڈالر کی پٹرولیم مصنوعات درآمد کر رہا تھا اور اب ان مصنوعات کا درآمدی بل 19 سے 20 ارب ڈالر ہو چکا ہے جس کا مطلب ہے کہ امپورٹ اسٹیج پر حکومت زیادہ ٹیکس پٹرولیم مصنوعات پر حاصل کر رہی ہے۔

ڈاکٹر اکرام نے کہا اگر حکومت پی ڈی ایل کی مد میں زیادہ ٹیکس نہیں وصول کر رہی تو اسے مشکلات کا سامنا کرنا پڑے گا کیونکہ آئی ایم ایف سے شرائط کے تحت اسے یہ وصول کرنا ہے اور آئی ایم ایف کے پروگرام کے تحت ملنے والے قسط مالی خسارے کو کم کرنے کے لیے بہت ضروری ہے۔

حکومت کے وزیروں کی جانب سے کیے جانے والے ان دعووں کے مطابق پاکستان میں ڈیزل اور پٹرول کی کم قیمت کا دنیا اور خاص کر خطے کے دوسرے ممالک سے موازنہ صحیح ہے تاہم یاد رہے کہ یہ موازنہ اس وقت کیا جا رہا ہے جب پاکستان کی معیشت میں شرح نمو مستحکم نہیں تو دوسری جانب پاکستان میں آمدنی کے ذریعے سکڑ رہے ہیں۔

پاکستان میں مہنگائی کی شرح آٹھ فیصد ہے جب کہ اس کے مقابلے میں ہندوستان میں یہ شرح 4.6 فیصد، بنگلہ دیش میں 5.9 فیصد، سری لنکا میں 4.6 فیصد اور نیپال میں 4 فیصد ہے۔

وفاقی وزیر توانائی حماد اظہر نے سماجی رابطے کی ویب سائٹ پر ڈالر میں ہندوستان، بنگلہ دیش، سری لنکا اور دنیا کے دوسرے خطوں میں پٹرول کی قیمت کو پاکستانی روپے میں تبدیل کر کے یہ دعویٰ کیا کہ پاکستان میں اس کی قیمت ابھی بھی کم ہے جب کہ پاکستان اپنی ضرورت کا زیادہ تر تیل درآمد کرتا ہے۔

بنگلہ دیش میں جی ڈی پی کے لحاظ سے فی کس آمدن 2227 ڈالر ہے اور انڈیا میں 2191 ڈالر ہے جب کہ دوسری جانب پاکستان میں فی کس آمدن 1279 ڈالر ہے جو خطے میں سب سے کم ہے

اس وقت پاکستان میں پٹرول کی فی لیٹر قیمت 127.30 روپے تک جا پہنچی ہے اور اگر ڈالر میں اس قیمت کا تعین کیا جائے تو یہ تقریباً 0.70 ڈالر فی لیٹر بنتی ہے۔

دوسری جانب انڈیا میں پٹرول کی قیمت مقامی کرنسی میں 105 روپے فی لیٹر ہے جو ڈالر کی مقامی شرحِ تبادلہ کے حساب سے 1.34 ڈالر فی لیٹر اور پاکستانی روپوں میں 230 روپے فی لیٹر بنتی ہے کیونکہ پاکستانی روپے کی قدر انڈین روپے کے مقابلے میں کہیں کم ہے۔

اسی طرح بنگلہ دیش میں بھی پٹرول کی قیمت مقامی کرنسی میں 89 ٹکا فی لیٹر ہے جو ڈالر کی مقامی شرحِ تبادلہ کے حساب سے 1.05 ڈالر فی لیٹر اور پاکستانی روپوں میں 178 روپے فی لیٹر بنتی ہے۔

معاشی امور کے ماہر ڈاکٹر اکرام الحق نے حکومت کی جانب سے ملک میں پٹرول کی دنیا خاص کر خطے کے دوسرے ممالک کے مقابلے میں کم قیمت کے دعوے پر بات کرتے ہوئے اسے ان ممالک میں مہنگائی سے موازنے کو غلط قرار دیا ہے۔

انھوں نے کہا حکومت یہ موازنہ صرف پٹرول کی قیمت پر کیوں کر رہی ہے؟ ’حکومت کو یہ موازنہ تمام روزمرہ استعمال کی چیزوں پر کرنا چاہیے تو پھر پتا چلے گا کہ پاکستان میں اس وقت مہنگائی کی کیا بلند ترین سطح ہے اور اس کے مقابلے میں دوسرے ملک خاص کر خطے کے ملک پاکستان سے بہتر پوزیشن میں ہیں۔‘

انھوں نے کہا ’حکومت کو یہ بھی بتانا چاہیے کہ اس وقت چینی اور گندم کی قیمت انڈیا اور بنگلہ دیش میں کس سطح پر ہے اور ہم اس وقت کس قدر مہنگی گندم اور چینی خریدنے پر مجبور ہیں۔‘

ڈاکٹر اکرام نے کہا یہ موازنہ اس لیے بھی صحیح نہیں ہے کہ صرف پٹرول کی قیمت کو الگ سے نہیں دیکھا جاتا بلکہ اسے بحیثیت مجموعی معیشت کے تناظر میں دیکھا جاتا ہے۔

انھوں نے کہا کہ ’ضرورت کی چیزوں کی خریداری کا تعلق قوت خرید سے ہے۔ پاکستان میں قوت خرید کم ہوئی ہے جس کا تعلق ملک کی فی کس آمدن سے ہے۔ پاکستان کی فی کس آمدن کا موازنہ بنگلہ دیش اور انڈیا سے کیا جائے تو پتا چلتا ہے کہ پاکستان اس لحاظ سے دونوں ممالک سے کتنا پیچھے ہے۔‘

انھوں نے کہا کہ موجودہ وقت میں بنگلہ دیش میں جی ڈی پی کے لحاظ سے فی کس آمدن 2227 ڈالر ہے اور انڈیا میں 1961 ڈالر ہے جب کہ دوسری جانب پاکستان میں فی کس آمدن 1279 ڈالر ہے جو خطے میں سب سے کم ہے۔

ڈاکٹر اکرام الحق نے کہا کسی ملک میں قوت خرید میں اس وقت اضافہ ہوتا ہے جب وہاں لوگوں کی آمدنی بڑھ رہی ہو۔ ’اگر انڈیا اور بنگلہ دیش میں پیٹرول مہنگا ہے تو وہاں پاکستان کے مقابلے میں لوگوں کی قوت خرید بھی بہت زیادہ ہے۔ حکومت یہ بات چھپا لیتی ہے کہ پاکستان اور دوسرے ملکوں میں آمدنی کی سطح کے درمیان کتنا فرق ہے۔ اسی طرح یہ بات بھی یاد رکھنی چاہیےکہ پاکستان اور دوسرے ملکوں کی معیشت میں شرح نمو میں بھی کتنا فرق ہے۔‘

انھوں نے کہا کہ ’اس وقت حقیقت یہ ہے پاکستان خراب معاشی صورتحال کا شکار ہے جو بڑھتے ہوئے مالی اور جاری کھاتوں کے خسارے کی وجہ سے ہے۔ درآمدات بےپناہ بڑھ رہی ہیں اور برآمدات میں اضافہ نہیں ہو رہا اور دوسری جانب آپ صرف بنگلہ دیش کو لیں تو اس کی برآمدات 47 ارب ڈالر تک پہنچ چکی ہیں۔

ڈاکٹر اکرام نے بتایا کہ اس موازنے کی بجائے ہمیں اس پہلو پر توجہ دینی چاہیے کہ پاکستان فوڈ سکیورٹی رسک والا ملک بنتا جا رہا ہے اور زرعی ملک ہونے کے باوجود پاکستان گندم اور چینی کی درآمد پر مجبور ہے جس کی ایک وجہ یہ ہے کہ ہماری فوڈ سکیورٹی ختم ہو رہی ہے۔


Summary: وزیر اعظم نے 407 ارب روپے کے بلاسود قرضوں کا اعلان کرتے ہوئے کہا ہے کہ اس سے ملک کا غریب طبقہ خوشحال ہو گا تاہم ماہرین اسے سیاسی حکمتِ عملی سمجھتے ہیں۔

فائل فوٹو

وزیر اعظم عمران خان نے کامیاب پاکستان پروگرام کے تحت ملک میں 407 ارب روپے مالیت کے بلا سود قرضے دینے کا اعلان کرتے ہوئے کہا ہے کہ اس اقدام سے ملک کا غریب طبقہ معاشی طور پر خود کفیل ہو گا۔

یہ قرضے چھوٹے کاروبار، مکانوں کی تعمیر کی خاطر، اور کسانوں کو دینے کا اعلان کیا گیا ہے۔

حکومت کی جانب سے کامیاب پاکستان پروگرام سے پہلے کامیاب جوان پروگرام کے تحت بھی نوجوانوں کو کاروبار کے لیے قرضے دینے کی سکیم کا اجرا کیا جا چکا ہے۔

حکومت کی جانب سے اس پروگرام کو ملک میں غربت کے خاتمے کے لیے ایک مؤثر اقدام قرار دیا جا رہا ہے اور یہ ان خاندانوں کو دیا جائے گا جو پاکستان میں احساس پروگرام کے ڈیٹابیس میں شامل ہیں۔

واضح رہے کہ یہ پروگرام محدود پیمانے پر ملک کے چاروں صوبوں، گلگت بلتستان اور پاکستان کے زیر انتظام جموں و کشمیر میں جاری ہے۔ حکومت کا دعویٰ ہے کہ اس کے تحت ڈھائی ارب روپے کی رقم تقسیم کی جا چکی ہے۔

تاہم اب حکومت کی جانب سے اس پروگرام کو وسیع اور بڑے پیمانے پر شروع کرنے کا اعلان کیا گیا ہے اور اس کی تحت اب بلاسود قرضوں کی رقم 400 ارب سے زائد کر دی گئی ہے۔

کامیاب پاکستان پروگرام کے تحت 400 ارب سے زائد بلاسود قرض دینے کا اعلان اس وقت کیا گیا ہے جب حکومت نے ملک میں پیٹرول، ڈیزل اور بجلی کی قیمتوں میں بھی کمی کی ہے۔

حکومت کے ان اقدامات کو غیر جانبدار حلقوں کی جانب سے سیاسی حکمت عملی کا حصہ قرار دیا گیا ہے تاکہ اگلے انتخابات میں کامیابی حاصل کی جا سکے۔

حکومت کی جانب سے اس تاثر کو مسترد کیا گیا ہے کہ یہ اقدام کسی سیاسی حکمت عملی کا حصہ ہے۔

وزارت خزانہ کے تحت چلنے والے اس پروگرام پر وزارت کے ترجمان مزمل اسلم نے اس تاثر کو رد کیا کہ اس پروگرام کا مقصد سیاسی ہے۔ انھوں نے کہا کہ ’ابھی الیکشن 20 ماہ دور ہیں جبکہ اس پروگرام کا افتتاح نومبر 2021 میں ہو گیا تھا۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان کی وفاقی وزارت خزانہ کی جانب سے اس نمائندے کو فراہم کی گئی تحریری معلومات کے مطابق اس پروگرام کا اجرا نومبر 2021 کو گیا تھا تاہم شروع میں یہ پروگرام محدود پیمانے پر تھا اور ملک کے کچھ حصوں میں ہی اس کے تحت بلاسود قرضے فراہم کیے جا رہے تھے۔

فراہم کردہ معلومات کے مطابق محدود پیمانے پر جاری اس پروگرام کے تحت ڈھائی ارب سے زائد کے قرضے فراہم کیے گئے جو پہلے چار مہینوں میں 15 ہزار افراد کو بلا سود قرض کی صورت میں دیے گئے۔

تاہم اب مارچ کے مہینے سے اس پروگرام میں بہت بڑے پیمانے پر توسیع کر دی گئی ہے اور اس کا دائرہ کار پورے ملک میں پھیلا دیا گیا ہے۔

توسیع شدہ پروگرام کے تحت اس مالی سال اور اگلے دو مالی سالوں کے اختتام تک 407 ارب روپے کے بلاسود قرضے پورے ملک میں فراہم کیے جائیں گے۔

حکومت کی جانب سے اگلے تین برسوں تک ہی نہیں بلکہ اگلے سالوں میں بھی ان قرضوں کی فراہمی کا منصوبہ بنایا گیا ہے۔ حکومتی دستاویزات کے مطابق مالی سال 26-2025 کے اختتام تک ایک ہزار ارب روپے کے بلاسود قرضے فراہم کیے جائیں گے۔

اس پروگرام کے تحت کامیاب کاروبار، کامیاب کسان اور کم لاگت کے مکانوں کی تعمیر کے لیے بلاسود قرض دیا جائے گا اور ان تمام زمروں کے تحت ایک خاندان کو ساڑھے 28 لاکھ تک قرضہ دیا جا سکے گا تاکہ ملک میں قرضوں کی مساوی تقسیم کو ممکن بنایا جا سکے۔

حکومتی دستاویزات کے مطابق اسی پروگرام کے تحت کامیاب اوورسیز پاکستانی منصوبہ بھی زیر غور ہے جو ان غریب پاکستانیوں کو دیے جائیں گے جو بیرون ملک ملازمت تو حاصل کر لیتے ہیں لیکن ان کے پاس سفری ویزے اور ان سے متعلقہ اخراجات کے لیے درکار رقم نہیں ہوتی۔

یہ اقدام ان پاکستانیوں کی مدد کے ذریعے ترسیلات زر میں اضافے میں مدد گار ثابت ہو سکتا ہے۔

کامیاب پاکستان پروگرام کے تحت قرضے حاصل کرنے کے لیے حکومت نے ایک پورٹل تیار کیا ہے اور اس میں مفت فون نمبر کے ذریعے قرض لینے کا کوئی بھی خواہش مند فرد یہ جان سکتا ہے کہ اسے یہ قرضہ مل سکتا ہے یا نہیں۔

ایک بار قرض لینے کا اہل ہونے کی تصدیق کے بعد اس پروگرام کے اردو اور انگریزی زبانوں میں فارم حکومت کے پورٹل پر موجود ہوں گے۔

درخواست کی منظوری کا وقت 30 دن رکھا گیا ہے۔ اس کی فیس 100 روپے ہے جس میں نادرا کی شناختی کارڈ تصدیق کی فیس بھی شامل ہے۔

چھوٹے کاروبار کے لیے اس سکیم کے تحت پانچ لاکھ کا قرض لیا جا سکتا ہے جبکہ کسان اس پروگرام کے تحت ساڑھے تین لاکھ تک کا قرض لے سکتا ہے۔ اسی طرح مکان کی تعمیر کے لیے 20 لاکھ تک کے قرضے دیے جائیں گے۔

کامیاب پاکستان پروگرام کے تحت دیے جانے والے قرضے ملک کے بینکوں سے عام افراد کو جاری کیے جائیں گے تاہم حکومت بینکوں کی جانب سے وصول کیے جانے والے شرح سود کو اپنی جیب سے سبسڈی کی صورت میں ادا کرے گی۔

واضح رہے کہ بین الاقوامی مالیاتی فنڈ یعنی آئی ایم ایف نے حکومت کی جانب سے تعمیراتی شعبے میں دیے جانے والے رعایتی قرضوں پر اعتراض کر رکھا ہے تاہم اب حکومت اس پروگرام کے تحت بینکوں سے قرضے جاری کروائے گی اور اس پر سبسڈی اپنی جیب سے ادا کرے گی۔

وزارت خزانہ کی فراہم کردہ معلومات کے مطابق حکومت 24-2023 کے مالی سال تک 56 ارب روپے کی سبسڈی ادا کرے گی جبکہ 26-2025 تک اس کی مالیت 168 ارب روپے ہو جائے گی۔

یاد رہے کہ  اس وقت ملک کو بلند بجٹ خسارے کا سامنا ہے اور مختلف شعبوں کو دی جانے والی سبسڈیوں کو اس کی ایک وجہ بھی قرار دیا جاتا ہے۔

ماہر معیشت ڈاکٹر عالیہ خان نے اس سلسلے میں اس نمائندے کو بتایا کہ آئی ایم ایف نے ہاؤسنگ کے شعبے میں دیے جانے والے رعایتی قرضوں پر اعتراض کیا ہے اور امکان ہے کہ کامیاب پاکستان پروگرام پر بھی یہ اعتراض آئے گا۔

بینکاری امور کے ماہر راشد مسعود عالم نے کہا کہ حکومت سبسڈی تو دے گی لیکن بلند بجٹ خسارے کی وجہ سے یہ کس حد ممکن ہو پائے گا۔

حکومت کی جانب سے کامیاب پاکستان پروگرام کے ذریعے غربت کے خاتمے کا اعلان کیا گیا ہے جس کے ذریعے ملک کے غریب طبقے کو معاشی طور پر خود کفیل بنانے کی کوشش کی جائے گی۔

راشد مسعود عالم نے اس سلسلے میں بتایا کہ کامیاب پاکستان پروگرام جیسے پروگرام پاکستان میں ماضی میں بھی مختلف صورتوں میں آتے رہے ہیں لیکن ان کا کوئی خاطر خواہ نتیجہ نہیں نکلا۔

انھوں نے کہا کہ نواز شریف کے دور میں پیلی ٹیکسی سکیم کا اجرا کیا گیا تو پرویز مشرف دور میں غریبوں کو رکشے دینے کی سکیم کا اعلان کیا گیا لیکن ان سکیموں سے معاشرے کے غریب طبقے اوپر نہیں اٹھ سکے۔

ڈاکٹر عالیہ نے اس سلسلے میں بتایا کہ صرف پیسے دینے سے کوئی کاروبار شروع نہیں ہو سکتا بلکہ اس کے شروع کرنے کے لیے پاکستان میں بہت سارے ایسے مسائل ہیں کہ جن کے حل کے بغیر کوئی بھی کاروبار پروان نہیں چڑھ سکتا۔

انھوں نے بتایا کہ یورپ میں بھی ایسے قرضے فراہم کیے جاتے ہیں لیکن انھوں نے اس کے لیے ایک خاص طریقہ کار اختیار کر رکھا ہے کہ کاروبار کے لیے قرضہ دینے سے پہلے حالات کا تجزیہ کیا جاتا ہے اور اس کے بعد نگرانی کی جاتی ہے کہ جن مقاصد کے لیے قرضہ دیا گیا ہے کیا وہ واقعی صحیح مقاصد کے لیے استعمال ہوا ہے اور اس سے مطلوبہ نتائج برآمد ہوئے ہیں۔

ڈاکٹر عالیہ نے کہا پاکستان میں ایسا کوئی نظام ابھی تک وجود میں نہیں آیا جس کی وجہ سے اکثر دیکھا گیا ہے کہ ایسی سکیمیں مطلوبہ نتائج دینے سے قاصر رہتی ہیں۔

حکومت کی جانب سے یہ پروگرام اس وقت سامانے آیا ہے جب یہ اقتدار کے ساڑھے تین سال پورے کرنے کے بعد اب اپنی مدت کے خاتمے کی طرف تیزی سے بڑھ رہی ہے۔

ایک ایسے وقت میں اتنے بڑے پروگرام کو حکومت کی سیاسی حکمت عملی کا حصہ قرار دیا جا رہا ہے۔

ڈاکٹر عالیہ خان نے کہا کہ ’پوری دنیا میں یہ ہوتا ہے کہ جب الیکشن سائیکل شروع ہوتا ہے تو حکومتیں ایسے اقدامات کر کے ووٹرز کو اپنی جانب راغب کرنے کی کوشش کرتی ہیں۔‘

’پڑوسی ملک انڈیا میں بھی ایسا ہوتا رہا ہے۔ پاکستان میں اس حکومت کی جانب سے یہ کام اس وقت ہوا ہے جب ملک کا مالی خسارہ بڑھتا چلا جا رہا ہے اور اسے اب رعایتی قرضوں پر سبسڈی بھی دینی پڑے گی جس کا مطلب ہے کہ یہ پروگرام ایک سیاسی مقصد بھی اپنے اندر رکھتا ہے۔‘

راشد مسعود نے بتایا کہ ’حکومت کے تازہ ترین اقدامات ظاہر کرتے ہیں کہ اب تمام اقدامات سیاسی نقطہ نظر سے لیے جا رہے ہیں۔ دنیا میں تیل کی قیمتیں بڑھ رہی ہیں یہاں کم ہو گئی ہیں۔‘

’بجلی کی قیمت کم کر دی گئی جبکہ متعلقہ اداروں کو پتا نہیں کہ کیسے بجلی کو کم نرخوں پر بیچیں۔ اب کامیاب پاکستان پروگرام بھی اسی سلسلے کی ایک کڑی لگتا ہے۔‘


Summary: کھیلوں کی دنیا کے سابق سپر سٹار آسکر پسٹوریئس شاید دنیا کے بدنام ترین قاتل ہیں۔ پیرا اولمپئین  آسکر پسٹوریئس کو اپنی گرل فرینڈ ریوا سٹین کیمپ کے قتل کے تقریباً 11 سال بعد جنوبی افریقہ کی جیل سے پیرول پر رہا کر دیا گیا ہے۔

حکام نے تصدیق کی کہ پسٹوریئس جمعہ کی صبح ’گھر پر‘ تھا اور انھوں نے اپنی 13 سال سے زیادہ کی سزا کا نصف حصہ کاٹ لیا ہے۔

آسکر پسٹوریئس جو اب 37 سال کے ہیں نے 2013 میں اپنی گرل فرینڈ سٹین کیمپ کو متعدد بار فائر کر کے ہلاک کر دیا تھا۔

دونوں ٹانگوں سے محروم کھلاڑی نے دعویٰ کیا تھا کے اس نے اپنی گرل فرینڈ کو جان بوجھ کر قتل نہیں کیا بلکہ ایک چور کے شبے میں اس پر گولی چلائی تھی۔

سٹین کیمپ کی والدہ نے آسکر کی رہائی پر کہا ہے کہ وہ سابق ایتھلیٹ کو رہا کرنے کے فیصلے کو قبول کرتے ہیں لیکن ان کا مزید کہنا تھا کہ ان کا خاندان ’عمر قید کی سزا‘ کاٹ رہا ہے۔

آسکر پسٹوریئس نے سنہ 2013 ویلنٹائن ڈے کے موقع پر اپنی گرل فرینڈ ریوا سٹین کیمپ  پر اس وقت چار مرتبہ گولی چلائی تھی جب وہ باتھ روم میں تھیں۔

یاد رہے کہ پہلے انھیں غلطی سے قتل کرنے کے جرم میں پانچ برس قید کی سزا سنائی گئی تھی۔ جس کے بعد انھیں ایک سال بعد جیل سے رہا کر دیا گیا تھا اور باقی سزا کے پانچ سال انھیں گھر میں نظربند ہو کر گزارنے تھے تاہم بعد میں اس فیصلے کے خلاف اپیل کے بعد 2015 میں عدالت نے فیصلے کو تبدیل کر کے انھیں قتل کا مرتکب قرار دیا تھا۔

تقریبا ایک دہائی قبل ان کے مقدمے کے پیچیدگیوں اور موڑوں نے سب کو اپنی طرف متوجہ کیے رکھا اور ان کی رہائی اس وقت جنوبی افریقہ اور دنیا بھر میں ایک بہت بڑی خبر ہے۔

انھوں نے تین پیرالمپک کھیلوں میں چھ طلائی تمغے جیتے اور 2012 میں لندن میں اولمپکس میں حصہ لینے والے پہلے معذور سپرنٹر بن کر تاریخ رقم کی لیکن پسٹوریئس کو اب ایک سزا یافتہ قاتل کے طور پر جانا جاتا ہے۔

سنہ 2013 میں پسٹوریئس نے اپنی گرل فرینڈ ریوا سٹین کیمپ پر اس وقت چار مرتبہ گولی چلائی تھی جب وہ باتھ روم میں تھیں

اب وہ ایک ایسی مشہور شخصیت نہیں رہے، وہ فیشن کی دنیا سے باہر ہونے کے بعد واپسی کی کوشش کر رہے ہوں یا پھر وہ اپنی ذاتی برائیوں سے لڑ رہے ہوں۔  ایک ایتھلیٹ کے طور پر ان کا کیریئر ختم ہو گیا ہے۔

برانڈز انھیں سپانسر نہیں کرنا چاہیں گے۔ انھیں سپورٹس کمنٹیٹر کے طور پر بھی نہیں دیکھا جائے گا۔

’بلیڈ رنر‘ کہلانے والے 37 سالہ کھلاڑی کے بارے میں کہا جاتا ہے کہ وہ جسمانی طور پر ان کھلاڑیوں سے بہت مختلف نظر آتے ہیں جو لوگوں کو یاد ہیں۔

ان کی سزا 2029 میں ختم ہو گی۔ اس وقت تک وہ پابندیوں کے تابع رہیں گے اور اگر وہ ان پابندیوں کی خلاف ورزی کرتے ہیں تو انھیں جیل واپس بھیجا جا سکتا ہے۔

ان پابندیوں کے تحت انھیں ہر روز مقررہ اوقات میں گھر پر رہنا، لازمی پروگراموں میں شرکت کرنا اور شراب یا ممنوعہ منشیات کا استعمال کرنے کی اجازت نہ دینا شامل ہے۔

جنوبی افریقہ میں پیرول پر موجود دیگر افراد کی طرح ان پر بھی میڈیا انٹرویوز دینے پر پابندی ہو گی۔

لیکن ان کا ہائی پروفائل ہونا اس رہائی کو غیر معمولی بنا دیتا ہے۔ حالیہ دنوں میں بیشتر عوامی مباحثوں اور تبصروں میں مجرموں کے بجائے جرائم کے متاثرین پر توجہ مرکوز کرنے کی ضرورت پر زور دیا گیا ہے۔

عام طور پر جب کسی شخص کو مقدمے کے بعد قتل کا مجرم قرار دیا جاتا ہے تو قاتل کا بیان جو متاثرہ خاندان کے لیے بہت پریشان کن ہوسکتا ہے عام طور پر عوامی گفتگو سے غائب ہوجاتا ہے اور قاتل اکثر دہائیوں تک جیل میں نظروں سے اوجھل رہتا ہے۔

اس معاملے میں قاتل دنیا بھر میں مشہور ہے اور اپنی 30  کی دہائی میں ہے اور اسے آٹھ سال سے بھی کم قید کے بعد رہا کیا گیا ہے۔

قانون کی گریجویٹ اور ایک کامیاب ماڈل سٹین کیمپ کا مستقبل صرف 29 سال کی عمر میں ان سے چھین لیا گیا۔ پسٹوریئس کے لیے میڈیا انٹرویوز پر عائد پابندی بالآخر ختم ہو جائے گی اور اس کے بعد وہ بولنے کے لیے آزاد ہوں گے۔ ان کی شہرت کا مطلب ہے کہ انھیں ایک پلیٹ فارم ملے گا۔

سٹین کیمپ کے قریبی دوست گوین گسکوٹ کا خیال ہے کہ آخر کار وہ ایک بار پھر واقعات کے اپنے ورژن کو بتانے کے لیے میڈیا کی توجہ کا استعمال کرنے کی کوشش کریں گے۔

ان کا کہنا تھا کہ ’وہ باہر آ رہے ہیں اور عوام سے بات کریں گے اور شاید ہمارے جذبات کو غلط طریقے سے ابھاریں، یہ ہم سب کو ایک بار پھر ماضی میں لے جائے گے۔‘

سٹین کیمپ کی والدہ جون نے گذشتہ سال نومبر میں پیرول پر ہونے والی سماعت کے دوران ایک بیان میں کہا تھا کہ انھیں یقین نہیں ہے کہ پسٹوریئس لاھیک ہو گئے ہیں۔

آسکر پسٹوریئس کیس کی سماعت کے دوران اکثر روتے دکھائی دیتے تھے اور کہتے کہ انھوں نے ویوا کو نہیں مارا

انھوں نے ان کی کہانی پر بھی یقین نہیں کیا جس میں وہ دعویٰ کرتے ہیں کہ جس رات انھوں نے ان کی بیٹی کو گولی ماری تھی انھیں لگا کہ کوئی ڈاکو اندر آ گیا ہے۔

جون سٹین کیمپ نے مزید کہا کہ ’میں کسی ایسے شخص کو نہیں جانتی جو اس پر یقین کرتا ہو۔‘

ان کا کہنا تھا کہ ’آسکر کے ٹھیک ہونے کے لیے ضروری ہے کہ کسی کو اپنے جرم کی مکمل سچائی اور اس کے نتائج کے بارے میں ایمانداری سے آگاہ کیا جائے۔‘

انھوں نے کہا کہ’ کوئی بھی شخص اس وقت تک پچھتاوے کا دعویٰ نہیں کرسکتا جب تک وہ سچائی کے ساتھ مکمل طور پر بات کرنے کے قابل نہیں ہے۔ اگر کوئی پچھتاوا ظاہر نہیں کرتا ہے، تو اس کی بحالی کے بارے میں نہیں سوچا جا سکتا ہے۔‘

ریوا سٹین کیمپ کی والدہ نے کبھی یقین نہیں کیا کہ جس پسٹوریئس نے ان کی بیٹی کو گولی ماری تھی انھیں لگا کہ کوئی ڈاکو اندر آ گیا ہے

جون سٹین کیمپ کے شوہر بیری گذشتہ سال فوت ہوگئے۔ وہ کہتی ہیں کہ بیٹی کی موت نے انھیں دل شکستہ کر دیا تھا۔

پسٹوریئس کی رہائی، اور اس سے مستقبل میں ان کی تشہیر کے امکانات کا سٹین کیمپ خاندان کی جانب سے خیر مقدم نہیں کیا جائے گا۔

جنوبی افریقہ میں، آپ اس معاملے پر مختلف خیالات سنتے ہیں، ایک ہی سماجی حلقوں یا خاندانوں کے لوگ ان کے جرم کے بارے میں بہت مختلف خیالات کا اظہار کرتے ہیں۔

کچھ لوگ یہ بھول جاتے ہیں کہ انھیں اپیل پر قتل کا مجرم ٹھہرایا گیا تھا، پہلے انھیں غیر ارادی قتل کی سزا ہوئی، جو قتل کے مترادف ایک کم سنگین جرم ہے، اور ثبوتوں کے بارے میں لوگوں کی یادیں لامحالہ ماند پڑ گئی ہیں۔

جنوبی افریقہ کے قانون کے مطابق نصف سزا کاٹنے کے بعد تمام مجرموں کو پیرول کا حق حاصل ہے۔ تاہم جنوبی افریقی انسانی حقوق کے گروپ ویمن فار چینج سے وابستہ بلوا اڈونس کا کہنا ہے کہ پسٹوریئس کی جلد رہائی سے ظاہر ہوتا ہے کہ ’جب بھی کسی خواتین کے قتل یا صنفی بنیاد پر تشدد کا ارتکاب کرنے والوں کی بات آتی ہے تو قاتلوں کے معاملے میں نرمی کو معمول بنایا جا رہا ہے۔‘

وہ محسوس کرتی ہیں کہ یہ حقیقت کہ وہ کبھی قومی ہیرو تھے، اب بھی کچھ لوگوں کے خیالات پر اثر انداز ہوتی ہے۔

اڈونس کہتی ہیں کہ ’میرے خیال میں اب وقت آ گیا ہے کہ ہم خود کو چیلنج کریں کہ اس شخص نے کیا کِیا ہے۔‘

گسکوٹ کے لیے پوزیشن واضح ہے۔ سنہ 2013 میں جب سے ان کی دوست ریوا سٹین کیمپ کو بے دردی سے قتل کر دیا گیا تھا، تب سے انھیں ’ ایک لمحے کے لیے بھی چین نہیں آیا۔‘


’اتنی زیادہ مشکل نہیں تھی جتنی منت کو اپنے پیار کو پانے میں آ رہی ہے لیکن (اس کے اندر) جو پُرجوش اور خوش مزاج لڑکی ہے اس سے اپنے آپ کو زیادہ ملاتی ہوں۔ اپنی ذاتی زندگی میں منت کے کردار سے بہت کچھ سیکھا۔‘

یہ کہنا ہے پاکستانی اداکارہ اقرا عزیز کا جو ان دنوں ڈرامہ سیریل ’منت مراد‘ میں مرکزی کردار ادا کررہی ہیں۔

بی بی سی سے گفتگو میں انھوں نے بتایا کہ بحیثیت کم عمر بیوی اور بہو منت کے کردارسے انھوں نے کافی کچھ سیکھا ہے۔ ان کا کہنا ہے کہ منت کا کردار ان کی شخصیت سے بہت زیادہ قریب ہے اور اس میں بہت ساری چیزیں مشترک ہیں۔

اقرا کا کہنا ہے کہ منت کا کردار انھیں اس لیے بھی پسند آیا کیونکہ وہ گھریلو سیاست کے ساتھ ساتھ اس کے پیچھے موجود حقیقت کی بھی عکاسی کر رہا ہے۔

انھوں نے کہا کہ ’گھریلو سیاست اور معاملات تو ہم بہت زیادہ دکھاتے ہیں لیکن اس ڈرامے میں ان کے پیچھے کی حقیقت دیکھنے کو ملے گی۔

’جب نئے رشتے بنتے ہیں، شادیاں ہوتی ہیں تو لوگ ہمیشہ سسرال والوں یا لڑکی کے گھر والوں کو لے کر باتیں کرتے ہیں، غلط فہمیاں ہوتی ہیں۔ میں منت کے کردار کے ذریعے ان معاملات کی حقیقت کو سکرین پر دکھانا چاہتی تھی۔‘

منت مراد میں اقرا کے ساتھ  اداکار طلحہ چہور ہیرو کا کردار ادا کررہے ہیں جو چند سال پہلے  ہی ڈرامہ انڈسٹری میں متعارف ہوئے ہیں۔

اقرا نے گفتگو کے دوران بتایا کہ انھیں اپنے ساتھی اداکار کا کام ڈرامہ سیریل ’جو بچھڑ گئے‘ اور باقی ڈراموں میں پسند آیا تھا اور اسی وجہ سے انھیں لگا کہ ان دونوں کی آن سکرین کیمسٹری اچھی رہے گی۔

ہمارے معاشرے میں عام طور پر یہ سمجھا جاتا ہے کہ شادی کے بعد لڑکی کا کریئر ختم ہو جاتا ہے اور پاکستانی ڈراموں میں بھی زیادہ تر اسی سوچ کو فروغ دیا جاتا ہے۔

تاہم جب اس حوالے سے اقرا سے پوچھا گیا تو ان کا کہنا تھا کہ ’منت کا کردار اس بات کو مثبت انداز میں پیش کرے گا۔شادی کے بعد کریئر سے تھوڑے عرصے کا وقفہ لینے میں کوئی برائی نہیں ہے۔‘

اقرا کی ذاتی زندگی کی بات کی جائے تو اپنے بیٹے کبیر کی پیدائش کے بعد ’منت مراد‘ ان کا دوسرا پروجیکٹ ہے۔ اس سے قبل انھوں نے ڈرامہ سیریز ’ایک تھی لیلیٰ‘ میں مرکزی کردار ادا کیا تھا جو اسی سال آن ائیرہوا تھا۔

ان کا کہنا ہے کہ انھیں شوٹ کرنے میں اتنی مشکل کا سامنا نہیں ہوا کیونکہ وہ سیریز ان کے شوہر یاسر حسین نے ڈائریکٹ کی تھی۔

’مجھ بالکل ایسا نہیں لگتا تھا کہ میں گھر سے دور ہوں۔ ہم ساتھ گھر سے نکلتے تھے، ساتھ شوٹ سے واپس آتے تھے۔ وہ سب میرے لیے بہت آسان تھا اورمیری شوٹ بھی بہت کم دنوں کی تھی۔ میں نے سوچا کہ کام میں اتنا وقفہ آ گیا ہے تو 10 سے 15 دن کا کام برا نہیں ہے تو کیوں نہ میں اس سے شروعات کروں۔‘

اس کے بعد جب منت مراد کے سیٹ پر گئیں تو اس کا تجربہ کافی اچھا تھا کیونکہ اقرا ڈائریکٹر، پروڈیوسرز اور کچھ ساتھی اداکاروں سے پہلے سے واقف تھیں۔ وہ سارا دن سب کو کھلاتی پلاتی رہتی تھیں۔ انھوں نے بتایا کہ ان کا بیٹا کبیر بھی اکثر سیٹ پر آیا کرتا تھا۔

تاہم انھوں نے بی بی سی سے گفتگو میں بتایا کہ اپنے بیٹے کبیر کو چھوڑ کر سفر کرنا کافی مشکل تھا۔

’اُس وقت کبیر تین، چار مہینے کے تھے۔ میرا کوئی 15 دن کا سفر تھا۔ جب میں چیک ان کائونٹر پر کھڑی تھی تو اس وقت میں بالکل ٹوٹ گئی تھی۔ مجھے سمجھ نہیں آ رہا تھا کہ میں کیسے جاؤں گی، سب کچھ کیسے کروں گی جو ایک ماں کو احساس ہوتا ہے وہ اُس وقت پتہ چلا تھا۔‘

اقرا عزیز کہتی ہیں کہ ان کا پہلا بچہ ہے اور وہ اس وقت کو یاد گار بنانا چاہتی ہیں

اقرا نے بتایا کہ جب وہ حاملہ تھیں تو اس دوران شوٹس وغیرہ نہیں کر رہی تھیں لیکن سوشل میڈیا کیمپینز پر کام کر رہی تھیں۔ اپنے بیٹے کبیر کی پیدائش کے بعد جب لوگ ان سے پوچھتے کہ وہ کام کیوں نہیں کر رہیں تو انھیں ایسا لگتا ہی نہیں تھا کہ انھوں نے کوئی وقفہ لیا تھا۔

’ایک دفعہ ایک اداکار کبیر سے ملنے آئے تو مجھے کہنے لگے کہ تمھیں کیا ہو گیا ہے تم تو کام ہی نہیں کر رہی ہو۔ میں ان کی یہ بات سن کر ایک دم سے فلیش بیکس میں گئی کہ میں تو کام کر رہی تھی۔ وہ سوشل میڈیا کی حد تک تھا وہ ایک الگ بات ہے۔

’میں اپنے اُس فیز کو انجوائے کر رہی تھی۔۔۔ میں اپنے آپ کو تھوڑا وقت دینا چاٖہتی ہوں۔ میں نے بہت کم عمر میں کام کرنا شروع کیا اور ہر دن کام کیا۔ یاسر سے ملنے سے پہلے تک میں نے ہر اتوار کو بھی کام کیا۔ یہ میرا پہلا بچہ ہے، میں اس وقت کو یادگار بنانا چاہتی ہوں۔‘

اپنے ساتھی اداکاراؤں کا ذکر کرتے ہوئے اقرا نے بتایا کہ وہ عائزہ خان سے کافی متاثرہیں۔

’میں نے عائزہ خان سے بہت سیکھا، جس طریقے سے انھوں نے واپس اداکاری میں قدم جمائے۔ ساتھ ہی اپنی فیملی اور اپنے آپ کو بھی ترجیح دی۔‘

اپنے مستقبل کے حوالے سے اقرا نے بتایا کہ وہ سکرین پر نظر آنا چاہتی ہیں لیکن ساتھ ہی اپنی فیملی کو بھی ترجیح دینا چاہتی ہیں۔

منت مراد کے بعد اقرا ایک اور پاکستانی ڈرامے میں مرکزی کردار ادا کرتی ہوئی نظر آئیں گی۔

یاد رہے کہ اقرا عزیز پاکستان کی پہلی نیٹ فلکس پروڈکشن ’جو بچے ہیں سنگ سمیٹ لو‘ کا بھی ایک اہم حصہ ہیں جو فرحت اشتیاق کے مقبول ناول پر مبنی ہے۔

پروڈیوسر مومنہ درید نے اسے سیریز میں تبدیل کیا ہے جس کی شوٹ کا آغاز ہو چکا ہے۔

پاکستان کے کئی نامور اداکار اس سیریز کا حصہ ہیں اور اقرا کا کہنا ہے کہ ان کے لیے اس پراجیکٹ کا حصہ ہونا ہی فخر کی بات ہے۔


شی جن پنگ کئی دہائیوں بعد سب سے طاقتور چینی رہنما کے طور پر ابھرے ہیں کیونکہ ان سے قبل ان کی پیشروؤں کی حکومت میں صرف دو مدت تک رہنے کی روایت ٹوٹ چکی ہے اور ان کے پاس قیادت کے لیے تیسری مدت ہے۔

انھوں نے چین پر اپنی گرفت مضبوط کر لی ہے اور شاید ان کی حکومت اب غیر معینہ مدت تک ہے لیکن اگرچہ ملکی سطح پر شی جن پنگ کی گرفت مضبوط ہوئی ہے، بین الاقوامی سطح پر صورتحال زیادہ غیر مستحکم نظر آئی ہے۔

کمیونسٹ پارٹی کے رہنما نے جتنا زیادہ چین کے آمرانہ ماڈل کو تقویت دی ہے، اتنا ہی انھوں نے عالمگیریت کے ہمارے دور کے ایک واضح مفروضے کو چیلنج کیا ہے کہ جیسے جیسے چین امیر ہوتا جائے گا، آزاد ہوتا جائے گا۔

اس مفروضے نے واشنگٹن اور بیجنگ کے درمیان کئی دہائیوں کی تجارت اور میل جول کو آگے بڑھایا۔

یہ ایک اقتصادی شراکت داری کی بنیاد تھی جس کے نتیجے میں ہر سال نصف کھرب ڈالر سے زیادہ مالیت کا سامان بحر الکاہل سے گزرتا رہا ہے۔

اب جیسے ہی شی اپنی تیسری مدت کا آغاز کر رہے ہیں، انھیں امریکہ کے ساتھ جاری تجارتی جنگ کا سامنا ہے۔

بیجنگ کا استدلال ہے کہ تعلقات میں نمایاں حالیہ سرد مہری امریکہ کی عالمی طاقت کے طور پر اپنی پوزیشن کو برقرار رکھنے کی خواہش کی وجہ سے ہے۔

صدر جو بائیڈن کی نئی جاری کردہ قومی سلامتی کی حکمت عملی میں بیجنگ کو موجودہ عالمی نظام کے لیے ماسکو سے بھی بڑا خطرہ قرار دیا گیا ہے اور واشنگٹن نے تائیوان پر چینی حملے کے بارے میں بات کرنا شروع کر دی ہے جو کہ دور دراز کے امکان کے بجائے ایک حقیقت پسندانہ امکان ہے۔

یہ ان دنوں کی بات سے بہت دور کی بات ہے جب امریکی اور چینی رہنما یہ اعلان کرتے تھے کہ باہمی ترقی ایک سپر پاور اور ایک ابھرتی ہوئی طاقت کے درمیان نظریاتی اختلافات اور تناؤ کو بالآخر مات دے گی۔

تو ہم یہاں تک کیسے پہنچے؟

یہ کوئی کم ستم ظریفی نہیں کہ یہ وہ صدر جو بائیڈن ہیں جو روز بروز چین کے ساتھ ایک مخالف کے طور پر سلوک کر رہے ہیں۔

1990 کی دہائی کے آخر میں جب بائیڈن امریکی سینیٹ کے رکن تھے تو وہ چین کو عالمی تجارتی تنظیم (WTO) میں خوش آمدید کہنے کی کوششوں کے کلیدی معمار تھے۔

انھوں نے سنہ 2000 میں شنگھائی کے دورے پر صحافیوں سے کہا تھا کہ ’چین ہمارا دشمن نہیں۔‘

یہ بیان اس یقین پر مبنی تھا کہ تجارت میں اضافہ چین کو مشترکہ اصولوں اور عالمی اقدار کے نظام میں ڈھال دے گا، اور ایک ذمہ دار طاقت کے طور پر اس کے عروج میں مدد کرے گا۔

چين کی ڈبلیو ٹی او کی رکنیت صدر جارج ڈبلیو بش کے زمانے میں ایک حقیقت بن گئی اور اس کی حمایت رچرڈ نکسن کے بعد سے ہر صدر نے کی تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

کارپوریٹ امریکہ بھی چین کے لیے مزید کھلنے کے معاملے میں سخت لابنگ کر رہا تھا۔ مثال کے طور پر برٹش امریکن ٹوبیکو اپنی مصنوعات چینی صارفین کو فروخت کرنے کے خواہشمند تھے جبکہ یو ایس-چائنا بزنس کونسل سستی، حکم کی تعمیل کرنے والی لیبر فورس تک رسائی کے لیے بے چین تھا۔

ٹیکساس کے اس وقت کے گورنر مسٹر بش نے مئی 2000 میں اپنی صدارتی انتخابی مہم کے دوران بوئنگ کے کارکنوں سے خطاب میں چین کی ڈبلیو ٹی او میں رکنیت کو شاید بہترین انداز میں پیش کیا تھا۔

انھوں نے کہا کہ چین کے ساتھ ’تجارت کا معاملہ صرف تجارت نہیں بلکہ اعتماد کا معاملہ ہے۔
 معاشی آزادی سے آزادی کی عادت پیدا ہوتی ہے اور آزادی کی عادتیں جمہوریت کی توقعات پیدا کرتی ہیں۔‘

تھوڑی دیر کے لیے چین کی بڑھتی ہوئی خوشحالی واقعتاً محدود پیمانے پر ہی سہی سیاسی اصلاحات کے امکانات کو بڑھاتی نظر آئی۔

ڈبلیو ٹی او کی رکنیت کے بعد کے برسوں میں، انٹرنیٹ نے ساری دنیا کی طرح چینی لوگوں کو بحث اور اختلاف کا موقع فراہم کیا جس کا پہلے گمان بھی نہیں کیا جا سکتا تھا۔

سنہ 2012 میں جب مسٹر شی نے پارٹی کے جنرل سکریٹری کے طور پر اپنی پہلی مدت کا آغاز کیا تو بھی بین الاقوامی میڈیا کوریج اکثر فلک بوس عمارتوں، ثقافتی تبادلوں اور نئے متوسط طبقے پر توجہ مرکوز کیے ہوئے تھا اور یہ کہہ رہا تھا کہ یہ اس بات کے شواہد ہیں کہ چین بنیادی طور پر بہتری کی جانب تبدیل ہو رہا ہے۔

لیکن مسٹر شی کے دور حکومت کے اوائل میں ایسے بہت سے اشارے ملے تھے کہ وہ ان نئی ’آزادی کی عادات‘ کی نشاندہی گلوبلائزیشن کے خوش آئند نتیجے کے طور پر نہیں کرتے بلکہ ایک ایسی چیز کے طور پر کرتے ہیں جس کے خلاف ہر قیمت پر لڑنا ہے۔

مبینہ طور پر کمیونسٹ پارٹی کے مرکزی دفتر کی طرف سے ان کی پہلی مدت کے چند ماہ بعد جاری کیے جانے والے دستاویز نمبر 9 میں سات خطرات کی فہرست دی گئی، جن سے بچنے کی بات کہی گئی تھی اور ان میں ’عالمی اقدار‘، پارٹی کے کنٹرول سے باہر ’سول سوسائٹی‘ کا تصور اور ایک آزاد میڈیا شامل تھے۔

مسٹر شی کا خیال تھا کہ سویت یونین کے خاتمے کی وجہ نظریاتی کمزوری اور سوشلسٹ لائن کو برقرار رکھنے میں ناکامی تھی۔

مشترکہ، آفاقی اقدار کا نظریہ ان کے لیے ایک ٹروجن ہارس (ٹرائے کا گھوڑا) تھا جو چینی کمیونسٹ پارٹی کو اسی راستے پر لے جائے گا۔ اس لیے ان کا جواب تیز اور غیر سمجھوتہ کرنے والا تھا جس کے تحت انھوں نے آمریت اور یک جماعتی حکمرانی کا بے شرمی سے اعادہ کیا۔

شی جن پنگ کی دوسری مدت کے دوران وکلا کو قید کرنا، اختلاف رائے کا منھ بند کرنا، ہانگ کانگ کی آزادیوں کو سلب کرنا اور اس کے مغربی علاقے سنکیانگ میں دس لاکھ سے زیادہ اویغوروں کو بڑے پیمانے پر قید کرنے جیسے اقدامت عام تھے۔

اس کے باوجود اس بات کے بہت کم شواہد موجود ہیں کہ مغربی حکومتوں نے تجارت کی اپنی حمایت سے دستبردار ہونے میں کوئی جلد بازی دکھائی تاکہ چین کے عروج کو فعال طور پر کم کیا جا سکے، جیسا کہ بیجنگ اب دعویٰ کر رہا ہے۔

کئی دہائیوں تک، چین کے ڈبلیو ٹی او میں داخلے نے کارپوریشنز کے لیے بہت زیادہ منافع کی پیشکش کی جنھوں نے اپنی سپلائی چین کو چینی مزدوروں کے ساتھ منسلک کیا اور چینی صارفین کو فروخت کرنے کے لیے کاروبار کے لیے ایک نیا محاذ فراہم کیا۔

سفارتخانوں میں طویل عرصے سے ایسے عملے رکھے گئے جن میں  تجارتی ٹیموں کی تعداد سینکڑوں میں اب بھی موجود ہے۔

چین کے ساتھ برطانیہ کا نام نہاد ’سنہری دور‘ تجارت کے منتر کے روپ میں مسٹر شی کی پہلی مدت کے دوران شروع کیا گیا تھا اور یہ ان کی دوسری مدت تک جاری رہا۔

یہاں تک کہ اس دوران خطے میں موجود تجارتی مواقع کو اجاگر کرنے کے لیے ایک تصویر کھنچانے کے موقع کے طور پر برطانیہ کے ایک چانسلر کو سنکیانگ کا سفر کرتے ہوئے دیکھا گيا حالانکہ اس وقت تک وہ انسانی حقوق کے سنگین خدشات کا مرکز بنا ہوا تھا۔

اگرچہ جمہوری ریاستوں سے آنے والے سیاست دانوں نے ہمیشہ انگیجمنٹ کے فوائد کا اعلان کیا لیکن اکثر ’بند دروازوں کے پیچھے‘ انسانی حقوق کے مسائل کو اٹھایا جاتا رہا ہے۔

اسی عرصے کے دوران صدر جو بائیڈن کے سب سے چھوٹے بیٹے ہنٹر بائیڈن نے کمیونسٹ پارٹی سے منسلک چینی اداروں کے ساتھ کاروباری تعلقات استوار کیے۔ یہ ایک ایسا تعلق ہے جو آج تک ان کے گرد موجود سیاسی تنازعات کا مرکز ہے۔

دور دور تک اس بات کے بہت کم شواہد ہیں کہ امریکی یا یورپی سیاسی اشرافیہ انگیجمنٹ کے طریقہ کار کا از سر نو جائزہ لینے کے خواہشمند تھے۔

بیجنگ میں قیام کے دوران کارپوریٹ ایگزیکٹوز مجھے اکثر بتاتے تھے کہ چین کے بڑھتے ہوئے جبر کا احاطہ کرنے والی میری صحافت سے بڑھتی ہوئی خوشحالی کی بڑی تصویر کسی نہ کسی طرح چھوٹ گئی۔

یہ ایسا ہی تھا جیسے کہ سیاسی اصلاحات کے وعدوں کے تحت چینی حکام کے ذہنوں کو کھولنے کے بجائے، تجارت اور انگیجمنٹ نے بیرونی دنیا کے لوگوں کے ذہنوں کو بدل دیا تھا جنھیں بس فلک بوس عمارتیں اور تیز رفتار ریلویز ہی نظر آتی تھی۔

یہ بھی پڑھیے

اس سے یہ سبق نہیں ملتا تھا کہ معاشی آزادی اور سیاسی آزادی ساتھ ساتھ چلتی ہیں بلکہ آپ کو یہ ساری دولت بغیر کسی انسانی حقوق کی پاسداری کے حاصل ہوسکتی ہے۔

چین میں بڑی سرمایہ کاری کرنے والے امریکی ملٹی نیشنل گھریلو مصنوعات کے برانڈ کے ایک سینیئر مینیجر نے مجھے بتایا کہ مغرب کے لوگوں کی طرح ’چینی لوگ آزادی نہیں چاہتے۔‘

انھوں نے اپنی فیکٹریوں میں کارکنوں سے بات کی تھی اور ان کا کہنا تھا کہ ان لوگوں کو سیاست میں بالکل بھی دلچسپی نہیں۔ انھوں نے کہا کہ ’وہ پیسے کما کر ہی زیادہ خوش ہیں۔‘

ایسا لگتا ہے کہ کہیں نہ کہیں راستے میں ہی بہت سے تاجروں، کارپوریشنوں اور حکومتوں نے یکساں طور پر چین میں سیاسی آزادی لانے کے بلند و بالا وعدے کو چھوڑ  دیا تھا۔

بڑھتی ہوئی خوشحالی اب اپنے آپ ہی کافی لگ رہی تھی۔
 تو، کیا بدلا؟

سب سے پہلے، عوامی رائے کی بات کرتے ہیں۔ سنہ 2018 کے بعد سے اویغور باشندوں نے سنکیانگ کے بڑے بڑے جیل نما کیمپوں سے اپنے خاندان کے افراد کے غائب ہونے کے بارے میں بات کرنا شروع کر دی، اس خطرے کے باوجود کہ ایسا کرنے سے ان رشتہ داروں کو مزید نقصانات اور سزا کا سامنا کرنا پڑ سکتا ہے۔

چین نے پہلے تو بین الاقوامی ردعمل پر حیرانی اور صدمے کا اظہار کیا۔

بہرحال، مغربی حکومتوں نے طویل عرصے سے تجارت اور انگیجمنٹ کو جاری رکھتے ہوئے بیجنگ کے جبر کے بہت سے پہلوؤں کو برداشت کیا تھا۔

مسٹر شی کے اقتدار سنبھالنے کے پہلے سے ہی مذہبی عقیدے کو نشانہ بنانا، اختلاف کرنے والوں کو جیلوں میں ڈالنا اور ایک بچہ کی پالیسی کے وحشیانہ نفاذ سیاسی نظام کا لازمی حصہ تھے نہ کہ یہ محض ضمنی اثرات تھے۔

لیکن ایک خطے کے تمام لوگوں کی بڑے پیمانے پر صرف ان کی ثقافت اور شناخت کی بنیاد پر قید نے خطرے کی گھنٹی بجا دی اور اس نے عالمی رائے عامہ پر بڑا اثر ڈالا کیونکہ یورپ اور اس سے باہر کی دنیا میں اس طرح کے معملات پر تاریخی گونج تھی۔

سنکیانگ میں سپلائی چین والی کارپوریشنوں کو صارفین کی بڑھتی ہوئی تشویش کا سامنا تھا اور حکومتیں کارروائی کرنے کے لیے بڑھتے ہوئے سیاسی دباؤ میں آ رہی تھیں۔

اس کے علاوہ دیگر مسائل بھی تھے، جن میں تیزی کے ساتھ بیجنگ کی جانب سے ہانگ کانگ میں اختلاف رائے کو کچلنا،  بحیرہ جنوبی چین میں اس کی عسکریت پسندی اور تائیوان پر بڑھتے ہوئے خطرات شامل ہیں۔

لیکن سنکیانگ سوچوں کو بالکل واضح کر رہا تھا اور چین بھی اس بدلتی ہوئی لہر کو محسوس کر سکتا تھا۔ یہ کوئی اتفاق نہیں کہ سنکیانگ میں جو کچھ ہو رہا ہے اس کا پردہ فاش کرنے کی کوشش کرنے والے بہت سے بین الاقوامی صحافیوں کو ملک سے زبردستی نکال دیا گیا، جن میں سے ایک میں بھی ہوں۔

معروف امریکی تھنک ٹینک پیو کے تازہ ترین سروے سے پتا چلتا ہے کہ 80 فیصد امریکی اب چین کے بارے میں مخالفانہ رائے رکھتے ہیں، جو کہ ایک دہائی قبل صرف 40 فیصد تھی۔

دوسرا اہم عنصر جس نے چیزوں کو تبدیل کیا، وہ ڈونلڈ ٹرمپ تھے۔

سابق امریکی صدر ڈونلڈ ٹرمپ ایک طرف مسٹر شی کے مضبوط آدمی کے انداز کی کھلی تعریف کرتے ہیں اور دوسری طرف وہ  غیر منصفانہ تجارتی طریقوں کو تنقید کا نشانہ بناتے ہیں۔

مختصراً انھوں نے یہ دعویٰ کیا کہ تجارت اور انگیجمنٹ ایک برا داؤ تھا جس کے نتیجے میں کوئی خاص فائدہ نہیں ہوا بلکہ ملازمتیں اور ٹیکنالوجی باہر چلی گئی۔

ان کے مخالفین نے ان کے پیداوار مخالف طریقوں کو تنقید کا نشانہ بنایا اور ان کے بیان کو انھوں نے غیر ملکیوں سے نفرت والی زبان قرار دیا لیکن سچ تو یہ تھا کہ وہ سانچہ ٹوٹ چکا تھا جس پر امریکہ اور چین کا رشتہ قائم تھا۔

چین کے بارے میں مسٹر ٹرمپ نے جو تجارتی جنگ چھیڑی تھی، صدر بائیڈن اس پالیسی سے کچھ پیچھے نہیں ہٹے ہیں کیونکہ جو محصولات ٹرمپ نے لگائے تھے وہ برقرار ہیں۔

واشنگٹن کو دیر سے یہ احساس ہوا ہے کہ چین میں سیاسی اصلاحات کو تیز کرنے کے بجائے تجارت اور ٹیکنالوجی کی منتقلی نے بیجنگ کے آمرانہ ماڈل کو تقویت دینے میں مدد فراہم کی ہے۔

تائیوان کی حیثیت پر صدر بائیڈن کے حالیہ تبصروں سے زیادہ اس بات کا کوئی واضح اشارہ نہیں کہ امریکہ اور چین کے تعلقات میں کتنی زیادہ تبدیلی آئی ہے۔

گذشتہ ماہ ان سے سی بی ایس نیوز نے پوچھا تھا کہ کیا چینی حملے کی صورت میں تائیوان کے دفاع کے لیے امریکی افواج بھیجی جائیں گی۔

تو انھوں نے ’ہاں‘ کہا تھا اور یہ بھی کہا تھا کہ ’اگر حقیقت میں کوئی غیر معمولی حملہ ہوا تو۔‘

جنگ کی صورت میں تائیوان کی مدد کے معاملے میں واشنگٹن میں سرکاری پالیسی طویل عرصے سے دانستہ طور پر منصوبہ بند طریقے سے ابہام کی رہی ہے۔

یہ تسلیم کیا جاتا ہے کہ اگر امریکہ مداخلت نہ کرنے کی بات کرتا ہے تو اس سے حملے کو گرین سگنل مل سکتا ہے۔ اور اگر وہ یہ کہتا ہے کہ وہ دفاع کرے گا تو یہ تائیوان کی خود مختار حکومت کو آزادی کے باضابطہ اعلان کے لیے حوصلہ افزائی کر سکتا ہے۔

بظاہر نئی ’سٹریٹجک شفافیت‘ پر بیجنگ کی جانب سے سخت تنقید آئی ہے اور وہ اسے امریکی موقف میں ایک بڑی تبدیلی کے طور پر دیکھتا ہے۔

سینیئر امریکی حکام کی جانب سے تبصروں کو واپس لینے کی کوششوں کے باوجود اس امر سے اختلاف کرنا مشکل ہے۔

مشترکہ اصولوں اور اقدار کے بجائے چین اب متبادل کے طور پر اپنے خوشحال آمریت کا ماڈل پیش کرتا ہے۔
یہ اپنی انٹیلی جنس خدمات کے ذریعے، اور اپنے نظام کو فروغ دینے کے لیے اپنے وسیع پروپیگنڈے کے ذریعے بین الاقوامی اداروں میں سخت محنت کر رہا ہے اور یہ دلیل دے رہا ہے کہ جمہوریتیں زوال کا شکار ہیں۔

مثال کے طور پر جرمن کاروباری برادری جیسے بعض حلقوں میں تجارت اور انگیجمنٹ کے حق میں دلیل نے بالکل مختلف لہجہ اختیار کیا ہے۔

نیا بیانیہ یہ سامنے آ رہا ہے کہ چین اب عالمی سپلائی چینز کے لیے بہت اہم اور اتنا طاقتور ہے کہ ان کے پاس تجارت جاری رکھنے کے علاوہ کوئی چارہ نہیں کیونکہ انھیں خدشہ ہے کہ اس سے ان کے ہی اپنے معاشی مفادات کو نقصان پہنچے گا یا بصورت دیگر یہ بیجنگ کی طرف سے ’ردعمل‘ کو اکسانے کے مترادف ہوگا۔

لیکن واشنگٹن میں یہ نظریہ کہ چین ایک سنگین خطرہ پیش کر رہا ہے، مضبوط مگر منقسم دو طرفہ اتفاق رائے کے چند موضوعات میں سے ایک بن گیا ہے۔

ابھی تک کوئی آسان متبادل تیار نہیں ہوسکا کیونکہ سپلائی چین کو منتقل ہونے میں برسوں لگیں گے اور ایسا کرنا مہنگا بھی ہوگا۔

اور چین کے پاس ان لوگوں کو انعام دینے کا ذریعہ موجود ہے جو اس کے ساتھ مشغول رہتے ہیں اور جو ایسا نہیں کرتے ہیں ان پر وہ اضافی ٹیکس عائد کر سکتے ہیں۔

لیکن جو بات بلاشبہ  شی جن پنگ کی تیسری مدت کے آغاز پر صحیح ہے وہ یہ ہے کہ دنیا شدید تبدیلی کے دور میں ہے اور روس کی طرح چین میں بھی امریکہ کو خود اپنے ہی بنائے ہوئے ایک مخالف کا سامنا ہے۔


Summary: فرانزک آڈٹ کے تحت گاڑیوں کی درآمدی لاگت، مقامی خام مال کی قیمتوں، اس کا کاروں کی قیمتوں پر اثر کو دیکھا جائے گا اور یہ آڈٹ کرنے والی پیشہ وارانہ فرم کو کاروں کی صنعت کے اکاونٹس، مڈل مین اور کاروں کے شو روم تک رسائی ہو گی۔

پاکستان میں حالیہ دنوں میں کاروں کی قیمتوں میں نمایاں اضافہ دیکھنے میں آیا ہے اور اس اضافے کا تسلسل گذشتہ کئی ماہ سے جاری ہے۔

مارچ کے مہینے کے آخری ہفتوں میں پاکستان میں ٹویوٹا کی گاڑیاں بنانے والی انڈس موٹر کمپنی نے اپنے مختلف ماڈلز کی گاڑیوں کی قیمتوں میں تقریباً تین لاکھ سے 12 لاکھ روپے تک کا اضافہ کیا جبکہ ہنڈا کمپنی کی جانب سے تیار کردہ مختلف ماڈلز کی قیمتوں میں ڈھائی لاکھ سے چار لاکھ تک اضافہ سامنے آیا۔

اسی طرح ’کِیا کار‘ بنانے والی لکی موٹرز کی تیار کردہ گاڑیوں کی قیمتوں میں بھی اضافہ دیکھنے میں آیا ہے۔

حکومت کی جانب سے موجودہ مالی سال کے بجٹ میں چھوٹی گاڑیوں پر ٹیکسوں میں رعایت دی گئی تھی تاکہ ایک عام آدمی کے لیے چھوٹی گاڑی کی قیمت کو کم کیا جا سکے تاہم رواں سال جنوری میں آئی ایم ایف کی شرائط پر بننے والے منی بجٹ میں ٹیکسوں میں دی گئی اس رعایت کو ختم کر دیا گیا۔

کاریں تیار کرنے والی صنعت کی جانب سے گاڑیوں کی قیمتوں میں حالیہ اضافے کو کاروباری لاگت سے منسوب کیا جا رہا ہے۔ کار ساز صنعت کا موقف ہے کہ ملک میں ڈالر کی بڑھتی ہوئی قیمت نے ان کی کاروباری اور کار بنانے کی لاگت کو بڑھا دیا ہے جس کی وجہ ان کے لیے کم قیمت پر گاڑیاں بیچنا ممکن نہیں ہے۔

گاڑیوں کی قیمتوں میں حالیہ اضافے پر سابقہ عمران خان حکومت کی جانب سے قیمتوں کا جائزہ لینے کا فیصلہ کیا گیا تھا اور گاڑیوں کی قیمتوں میں اضافے کا فرانزک آڈٹ کرانے کا فیصلہ کیا گیا۔

وفاقی وزارت صعنت و پیداوار نے پبلک اکاونٹس کمیٹی کو بھی اس سلسلے میں آگاہ کیا کہ اس سلسلے میں تشکیل دی گئی مانٹیرنگ کمیٹی نے کاریں بنانے والی صنعت سے اس سلسلے میں وضاحت طلب کی ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

گذشتہ دنوں ملک میں ڈالر کی قیمت میں مسلسل کمی کا رجحان رہا جو رواں مالی سال میں روپے کے مقابلے میں لگ بھگ 26 روپے سے زیادہ بڑھ چکا تھا۔

اسی طرح صنعت کی جانب سے درآمدی خام مال کی قیمتوں میں اضافے کے ساتھ، کورونا وائرس کی وبا کے بعد فریٹ چارجز میں اضافے کو بھی اس کی ایک وجہ قرار دیا جاتا ہے۔

ڈارسن سیکوریٹز میں آٹو سیکٹر کے تجزیہ کار ولی نگریہ نے بی بی سی کو بتایا کہ دنیا میں سٹیل کی قیمت بڑھی ہے جو پاکستان میں گاڑیاں بنانے والی صنعت درآمد کرتی ہے۔ ’سٹیل کی قیمت بڑھنے کے ساتھ ساتھ ملکی روپے کی قدر میں کمی کی وجہ سے پیداواری لاگت بڑھی ہے۔‘

انھوں نے کہا کار ساز صنعت اپنی پیداوار کے لیے درآمدی خال مال پر انحصار کرتی ہے اور ڈالر کی قدر میں اضافے کا کافی اثر پڑتا ہے۔

تاہم ولی نے کہا کاروں کی قیمتوں میں تسلسل سے اضافہ ہو رہا ہے۔ ‘دو ڈھائی مہینے پہلے کاروں کی قیمت میں اضافہ کیا گیا تھا اور اب دوبارہ دس سے بارہ فیصد اضافہ کر دیا گیا جو کچھ عجیب ہے۔‘

انھوں نے کہا کاروں کی قیمتوں میں اضافے کی ایک وجہ یہ بھی ہے کہ قیمتیں بڑھنے کے باجود گاڑیوں کی طلب اپنی جگہ برقرار ہے جس کا بظاہر کمپنیاں فائدہ اٹھا رہی ہیں۔

وزارت صنعت و پیداوار کے ذیلی ادارے انجینرنگ ڈویلپمنٹ بورڈ کے ہیڈ آف پالیسی اور ترجمان عاصم ایاز نے کہا کہ تسلسل سے اضافے کی کوئی بڑی وجہ سمجھ نہیں آتی۔ انھوں نے کہا کہ ‘ڈالر کی قیمت بڑھنے کی وجہ سے قیمتوں میں تھوڑے بہت اضافے کی تو سمجھ آتی ہے تاہم اتنا زیادہ اضافہ نہیں ہونا چاہیے تھا۔‘

پاکستان آٹو پارٹس مینوفیکچرز ایسوسی ایشن کے چیئرمین عبد الرزاق گوہر نے بی بی سی کو بتایا کہ وزیر اعظم پورٹل پر کاروں کی قیتموں کے اضافے کے متعلق بے پناہ شکایات درج کرائی گئیں تو اس کے بعد سابق حکومت نے ایک مانیٹرنگ کمیٹی بنائی جس میں سابقہ حکومتی نمائندوں کے ساتھ کاروں کی صنعت اور آٹو پارٹس کی صنعت کے نمائندوں کو شامل کیا گیا۔

انھوں نے بتایا کہ مانیٹرنگ کمیٹی کے اجلاس میں یہ آڈٹ کرانے کا فیصلہ کیا گیا تھا تاکہ دیکھا جائے کہ کاروں کی قیمتوں میں اضافے کا جو جواز دیا گیا ہے، کیا وہ صحیح ہے یا نہیں۔

عبد الرزاق گوہر نے بتایا کہ اس آڈٹ کی شرائط تیار کی جا رہی ہیں جس کے تحت ایک پروفیشنل فرم کو یہ کام سونپا جائے گا جو کاروں کی قیمتوں اور ان میں ہونے والے اضافے کو دیکھے اور اس پر اپنی سفارشات مرتب کر کے اس کمیٹی کو آگاہ کرے گی۔

انھوں نے کہا اس فرانزک آڈٹ کے تحت ایک تو درآمدی لاگت کو لیا جائے گا اور دوسرا مقامی خام مال کی قیمتوں کو بھی دیکھا جائے گا کہ اس کا کتنا اثر کاروں کی قیمتوں پر پڑ رہا ہے۔ دوسرا اس پروفیشنل فرم کو کاروں کی صنعت کے اکاؤنٹس، مڈل مین اور کاروں کے شو روم تک رسائی ہو گی تاکہ وہ اس سارے معاملے کا جائزہ لے اور اس کے بعد اس پر اپنی حتمی رائے دے۔

عبد الرزاق گوہر کے مطابق اس آڈٹ کے ذریعے تین معاملات کو دیکھا جائے گا جن میں سیفٹی، کوالٹی، اور ڈیلیوری ہو گی۔ سیفٹی میں دیکھا جائے گا کہ کاروں کی قیمتوں کے حساب سے کیا مقامی کاروں میں سیفٹی یعنی ان کے محفوظ سفر کی خصوصیات موجود ہیں۔

اسی طرح کیا جو قیمت وصول کی جا رہی ہے وہ واقعی ایک معیاری کار کی ہے اور تیسرا ڈیلیوری یعنی کار صارف تک پہنچنے کا جو وقت کیا اس کی وجہ سے بھی تو قیمت میں اضافہ نہیں ہوتا۔

وہ کہتے ہیں کہ اس سارے عمل میں کار بنانے سے لے کر اس کی صارف تک ڈیلیوری کے پورے نظام کو دیکھا جائے گا اور اس پر ایک تھرڈ پارٹی کے ذریعے آڈٹ کرایا جائے گا۔

انجنیئرنگ ڈویلپمنٹ بورڈ کے پالیسی سربراہ عاصم ایاز نے اس سلسلے میں بتایا کہ کاروں کی قیمتوں میں اضافے اور اس کے لیے جو جواز دیا جاتا ہے اس کا تجزیہ کیا جائے گا۔

ان کا کہنا ہے کہ ’کاروں کی قیمتوں میں اضافے کا کوئی جواز نہیں کیونکہ خام مال کی قیمت میں اضافے کی وجہ سے پیداواری لاگت میں اضافہ تو ہوتا ہے تاہم جس حد تک قیمتیں بڑھا دی گئی ہیں ان کا کوئی جواز نظر نہیں آتا اور اسی کو اس سارے عمل کے ذریعے دیکھا جائے گا۔‘

اس کے بارے میں عبد الرزاق گوہر نے کہا کہ اس آڈٹ کا مقصد یہی ہے کہ جانچ پڑتال کی جائے کہ صارف کو کیا مسائل درپیش ہیں۔

ولی نگریہ کہتے ہیں کہ کاروں کی قیمتوں میں کمی اسی صورت میں آ سکتی ہے کہ جب ان کی طلب میں کمی ہو۔ ان کا کہنا ہے کہ اب تک صورتحال یہ ہے کہ طلب میں اضافہ ہی ہو رہا ہے جس کا فائدہ کمپنیاں بھی اٹھا رہی ہیں۔

پاکستان میں گاڑیاں بنانے والی صنعت کا ملکی جی ڈی پی میں تین فیصد حصہ ہے، جب کہ یہ پانچ لاکھ لوگوں کو بلواسطہ اور 24 لاکھ لوگوں کو بلاواسطہ نوکریاں فراہم کر رہی ہے۔

تاہم واضح رہے کہ یہ پالیسی اور فرانزک آڈٹ کا فیصلہ پاکستان تحریک انصاف کی حکومت نے کیا تھا اور اب موجودہ سیاسی صورتحال اور نئی حکومت کے قیام کے بعد سے اس ضمن میں اس پالیسی پر عملدرآمد کا دارامدار نئی حکومت کے فیصلے پر ہے۔

ولی نگریہ کا کہنا ہے کہ پہلے تین کمپنیاں کاریں بنا رہی تھیں اور ان کی اس مارکیٹ پر پوری طرح اجارہ داری قائم تھی۔ تاہم اب نئی کمپنیاں اس مارکیٹ میں شامل ہوئی ہیں اور لگتا ہے کہ آہستہ آہستہ تین بڑی کمپنیوں کی اجارہ داری ٹوٹے گی۔

انھوں نے کہا ابھی نئی کمپنیاں چھوٹی سطح پر موجود ہیں تاہم امید ہے کہ اگلے چند برسوں میں زیادہ مقابلے کی فضا قائم ہو گی تو اس کا اثر قیمتوں پر بھی پڑے گا۔

انھوں نے کہا کہ صارف نئی گاڑی خریدنے سے نہیں رُک رہے اور یہی چیز کمپنیوں کو قیمتیں بڑھانے کا جواز بھی فراہم کر رہی ہے۔

وہ کہتے ہیں کہ اگر کمپنیاں درآمدی مال کی قیمت میں اضافے کی وجہ قرار دیتی ہیں، تو یہ بھی ایک حقیقت ہے کہ پاکستان میں خام مال اور پارٹس کی مقامی سطح پر تیاری کے لیے کوئی کام نہیں کیا گیا۔ اسی طرح ان کمپنیوں کی جانب سے لوکلائزیشن پر کام کرنے کی ضرورت ہے لیکن وہ بھی نہیں ہو رہا۔

عاصم ایاز نے اس سلسلے میں اس تاثر کو مسترد کیا کہ بڑی کمپنیوں کی اجارہ داری بھی قیمتوں میں اضافے کی ایک وجہ ہے۔

انھوں نے بتایا کہ پاکستان میں سالانہ ڈھائی سے تین لاکھ گاڑیاں فروخت ہوتی ہیں اور یہاں دس کمپنیاں اس وقت کاریں تیار کر رہی ہیں۔

انھوں نے کہا کہ ’مارکیٹ کے اس حجم اور دس کمپنیوں کی موجودگی میں اجارہ داری ہونے کا تاثر ٹھیک نہیں ہے۔‘


Summary: پاکستان میں جہاں کورونا کی تیسری لہر کے مضر اثرات پر کاروباری طبقے میں تشویش پائی جاتی ہے تو وہیں قرض کے حصول کے لیے آئی ایم ایف کی شرائط پر عمل درآمد کی وجہ سے معاشی بحالی پر سوالات اٹھ رہے ہیں۔

کراچی سے متصل بلوچستان کے صنعتی قصبے حب میں ’سپر پاور‘ نامی موٹر سائیکل بنانے کا پلانٹ گذشتہ برس عارضی طور پر اُس وقت بند ہو گیا تھا جب حکومت نے ملک میں کورونا وائرس کے پھیلاؤ کے پیش نظر لاک ڈاؤن نافذ کیا۔

یہ پلانٹ گذشتہ سال مارچ اور اپریل کے مہینے میں 20 سے 25 روز تک بند رہا جس نے اس کی پیداواری صلاحیت کو بُری طرح متاثر کیا۔ یہ پلانٹ ایک گروپ آف کمپنیز کی ملکیت ہے جس کے ایک ڈائریکٹر نوید پیرانی کہتے ہیں کہ گذشتہ برس حکومتی لاک ڈاؤن کے باعث ان کے پلانٹ کی پیداواری صلاحیت شدید متاثر ہوئی تھی۔

پیرانی کے مطابق گذشتہ برس ان کے پلانٹ میں تیار ہونے والی موٹر سائیکلوں کی فروخت میں 70 فیصد کمی دیکھنے میں آئی اور جس کی وجہ سے منافع میں چلنے والا یہ پلانٹ گذشتہ سال خسارے سے دوچار ہو گیا۔

اُنھوں نے بتایا کہ اگرچہ مئی جون میں مکمل لاک ڈاؤن کے خاتمے کے بعد سمارٹ لاک ڈاؤن کے تحت ان کے پلانٹ میں پیداواری عمل شروع ہو گیا تاہم وہ ابھی تک گذشتہ سال کے برے معاشی اثرات کو کم کرنے کے لیے کام کر رہے ہیں۔

پیرانی نے کہا جب ان کے پلانٹ میں پیداواری عمل رُکا تو اُنھیں مجبوراً متعدد ملازمین کو برخاست کرنا پڑا۔ اُنھوں نے کہا کہ لاک ڈاؤن لگنے سے قبل ان کے پلانٹ میں ایک ہزار سے زائد افراد کام کر رہے تھے تاہم پلانٹ کا کام بند ہونے کی وجہ سے اُنھیں 30 فیصد ملازمین کو نوکریوں سے فارغ کرنا پڑا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

وہ بتاتے ہیں کہ لاک ڈاؤن کی وجہ سے ملک میں آنے والی بیروزگاری کی لہر سے اُن کے شعبے کو بھی شدید مشکلات کا سامنا کرنا پڑا کیونکہ لوگوں کی قوت خرید کم ہوئی تو اُنھوں نے موٹر سائیکلوں کی خریداری بھی کم کر دی۔

نوید پیرانی گذشتہ برس کے لاک ڈاؤن کی وجہ سے معاشی طور پر متاثر ہونے کے بعد ملک میں کورونا کی تیسری لہر کی وجہ سے کسی نئے ممکنہ لاک ڈاؤن پر تشویش کا اظہار کرتے ہیں۔ ان کے مطابق اگر ملک میں کورونا کی تیسری لہر کے سدباب کے لیے لاک ڈاؤن لگا تو معیشت میں گذشتہ چند مہینوں میں آنے والی تھوڑی بہت بہتری بھی ختم ہو جائے گی۔

نوید پیرانی کے موٹر سائیکل کے کارخانے کی طرح ملک میں گذشتہ بہت سارے پیداواری شعبوں کو اس وقت بندش کا سامنا کرنا پڑا جب کورونا وائرس کی وجہ سے ملک میں لاک ڈاؤن لگانا پڑا۔

اس کے اثرات معیشت پر بہت زیادہ منفی انداز میں مرتب ہوئے اور ملک کی معاشی شرحِ نمو گذشتہ مالی سال کے اختتام پر منفی ہو گئی تھی۔ موجودہ مالی سال کے شروع ہونے کے بعد پیداواری شعبے میں بہتری کے امکانات پیدا ہونے شروع ہوئے اور ملک کا لارج سکیل مینوفیکچرنگ کا شعبہ بہتری کی جانب گامزن نظر آیا اور ملک کی برآمدات میں اضافہ دیکھنے میں آیا۔

اب جہاں کورونا کی تیسری لہر کے مضر اثرات پر تشویش پائی جاتی ہے تو وہیں قرض کے حصول کے لیے بین الاقوامی مالیاتی ادارے (آئی ایم ایف) کی شرائط پر عمل درآمد کی وجہ سے معاشی بحالی پر سوالات اٹھ رہے ہیں۔

اور ان خدشات کی تصدیق پاکستانی معیشت کے بارے میں ورلڈ بینک کی تازہ رپورٹ کرتی ہے جس میں آئی ایم ایف کے پروگرام کی وجہ سے معیشت میں سست روی کی نشاندہی کی گئی ہے۔

ملکی معیشت میں ترقی کے کیا تخمینے ہیں؟

پاکستان کے وزیر خزانہ حماد اظہر نے ٹوئٹر پر ایک پیغام میں دعویٰ کیا ہے کہ پاکستان کی معیشت رواں برس پہلے سے کی گئی پیش گوئیوں سے زیادہ تیزی سے ترقی کرے گی۔ حماد اظہر نے اعداد و شمار تو نہیں دیے کہ رواں برس کے اختتام تک ملکی معیشت کتنی ترقی کرے گی، تاہم اگلے مالی سال کے لیے اُنھوں نے پیش گوئی کرتے ہوئے کہا کہ مجموعی قومی پیداوار (جی ڈی پی) میں اضافے کی شرح چار فیصد سے زیادہ رہنے کی توقع ہے۔

حماد اظہر نے اپنے پیغام میں گروتھ ریٹ بھلے ہی نہیں بتایا، مگر ورلڈ بینک اور آئی ایم ایف نے اس سال معیشت کے بالترتیب 1.3 فیصد اور 1.5 فیصد تک بڑھنے کی پیش گوئی کی ہے۔ واضح رہے کہ گذشتہ برس ملکی معیشت منفی زون میں چلی گئی تھی اور اس کا ریٹ منفی 0.40 فیصد ریکارڈ کیا گیا تھا۔

موجودہ مالی سال کے بجٹ میں معیشت میں ترقی کی رفتار کا ہدف 2.1 فیصد رکھا گیا تھا۔ سٹیٹ بینک آف پاکستان نے اپنی آخری زرعی پالیسی کمیٹی کے اجلاس کے بعد جاری ہونے والے اعلامیے میں ملکی ترقی کی اب تک کی شرح نمو کو تین فیصد ظاہر کیا ہے اور اس کے مزید بڑھنے کا امکان بھی ظاہر کیا ہے۔

نوید پیرانی: نئی لہر کی وجہ سے اگر حکومت مکمل لاک ڈاؤن کی طرف جاتی ہے تو یہ معیشت کے لیے بہت خطرناک ثابت ہو سکتا ہے

عالمی ادارے معاشی بحالی کے بارے میں کیا کہتے ہیں؟

ورلڈ بینک نے تازہ ترین پاکستان ڈویلپمنٹ اپ ڈیٹ میں ملکی معیشت کے بارے میں پیش گوئی کرتے ہوئے کہا ہے کہ معاشی بحالی سست ہو گی جس کی وجہ ملک میں کورونا کیسز کی تازہ ترین لہر ہے۔ ورلڈ بینک نے معاشی بحالی میں سست روی کی ایک وجہ آئی ایم ایف پروگرام کو بھی قرار دیا ہے۔

یاد رہے کہ آئی ایم ایف نے گذشتہ ماہ پاکستان سے چھ ارب ڈالر قرضے کے پروگرام کو بحال کیا ہے جس میں دوسری شرائط کے علاوہ بجلی کے نرخوں میں اضافہ اور ٹیکس چھوٹ کا خاتمہ بھی شامل ہے۔

ورلڈ بینک نے آئی ایم ایف کی شرائط کے تحت مالیاتی نظم و ضبط کی وجہ سے معیشت کی بحالی میں سست روی کی پیش گوئی کی ہے۔ اسی بنیاد پر عالمی بینک نے معاشی ترقی میں صرف 1.3 فیصد ترقی کا امکان ظاہر کیا ہے۔

کورونا وائرس کی تیسری لہر پر بھی ورلڈ بینک نے تبصرہ کرتے ہوئے کہا کہ نئے متاثرین سامنے آنے اور ویکسین کی فراہمی پر اٹھنے والے سوالات کی وجہ سے بھی معاشی بحالی سست رہے گی۔

دوسری جانب آئی ایم ایف نے ملکی ترقی کی شرحِ نمو ڈیڑھ فیصد رہنے کی پیش گوئی کرتے ہوئے ملک میں مہنگائی کی شرح بڑھنے اور بیروزگاری مین اضافے کا امکان بھی ظاہر کیا ہے۔

کورونا کی تیسری لہر معیشت کو کیسے متاثر کر سکتی ہے؟

پاکستان میں کورونا کی تیسری لہر کی وجہ سے بڑھتے ہوئے متاثرین اور اس کے تدارک کے لیے ویکسین کی فراہمی کے موضوعات پر تبصرہ کرتے ہوئے ورلڈ بینک نے اس کی وجہ سے معیشت کے لیے خطرات کے خدشات کا اظہار کیا ہے۔

صنعت کار نوید پیرانی نے کہا کہ نئی لہر کی وجہ سے اگر حکومت مکمل لاک ڈاؤن کی طرف جاتی ہے تو یہ معیشت کے لیے بہت خطرناک ثابت ہو سکتا ہے۔

اُنھوں نے بتایا کہ اگرچہ ملک میں مکمل لاک ڈاؤن نہیں ہے، تاہم دنیا میں اس خطرناک وائرس کی وجہ سے لاک ڈاؤن ہو رہے ہیں جو پاکستان کے لیے بھی خطرناک ہے کیونکہ ہمارے پیداواری شعبے کا زیادہ تر خام مال بیرونی دنیا سے درآمد کیا جاتا ہے اور اس کی رسد اس وقت مسائل کا شکار ہے۔

اُنھوں نے اپنے شعبے کی مثال دیتے ہوئے کہا کہ جہاں بیرونی دنیا سے خام مال کی رسد متاثر ہو رہی ہے تو وہیں مقامی مارکیٹ میں بننے والا خام مال بھی مہنگے داموں مل رہا ہے۔

اُنھوں نے کہا کہ معیشت میں گراوٹ لوگوں کی قوت خرید کو بھی متاثر کرتی ہے اس لیے طلب نہ ہونے کی وجہ سے پیداوار کم کر دی جاتی ہے جو ملک کی مجموعی معاشی ترقی کے لیے نقصان دہ ثابت ہو تی ہے۔

وفاقی ایوان ہائے صنعت و تجارت پاکستان کے سابق صدر انجم نثار نے اس سلسلے میں بات کرتے ہوئے کہا کہ کورونا کی تیسری لہر نے کاروبار کو کچھ حد تک محدود کیا ہے کیونکہ ملک کے مختلف حصوں میں سمارٹ لاک ڈاؤن کی پالیسی کے تحت دو دن کاروبار بند کیا جا رہا ہے۔

اُنھوں نے کہا کہ کورونا کی تیسری لہر اس وقت ابھری ہے جب رمضان اور عید کے تہوار کی مناسبت سے ملک میں پیداواری شعبہ مصنوعات کی بڑی مقدار میں تیاری کرتا ہے تاہم کاروبار کے محدود اوقات کار اس پیداواری عمل کو متاثر کر رہے ہیں۔

انجم نثار نے کہا کہ لاک ڈاؤن کے اثرات اس وقت شدید ہوتے ہیں جب حکومت یکطرفہ فیصلہ کر کے اسے صنعت و تجارت کے شعبوں پر تھوپ دیتی ہے۔ ’اگر حکومت مکمل لاک ڈاؤن کی طرف جاتی ہے تو لازمی طور پر پیداواری شعبہ تو متاثر ہو گا لیکن اس کے ساتھ عام مزدور اور دیہاڑی دار طبقہ شدید مشکلات کا شکار ہو گا۔‘

انسٹیٹیوٹ آف بزنس ایڈمنسٹریشن (آئی بی اے) میں معیشت کے استاد صائم علی نے کہا کی دنیا بھر کی طرح پاکستان بھی کورونا وائرس کی وجہ سے متاثر ہوا ہے اور ابھی معاشی سرگرمی کورونا وائرس کی وبا کے پھوٹنے سے پہلے کی سطح تک نہیں پہنچی تھی کہ ملک میں اس وائرس کی تیسری لہر نے معیشت اور کاروبار کو متاثر کرنا شروع کر دیا ہے۔

ماہر معیشت ڈاکٹر شاہد حسن صدیقی بھی اس بات سے اتفاق کرتے ہیں کہ ایک سخت لاک ڈاؤن کی صورت میں معیشت اور کاروبار لازمی طور پر متاثر ہوں گے جیسا کہ گذشتہ برس دیکھا گیا جب پیداواری عمل بہت زیادہ نیچے چلا گیا تھا۔

کیا آئی ایم ایف پروگرام معاشی بحالی کے لیے خطرناک ثابت ہو سکتا ہے؟

ورلڈ بینک نے پاکستان کے لیے آئی ایم ایف کے پروگرام کو معیشت کی بحالی میں سست روی کی وجہ قرار دیا ہے۔ اس بارے میں صائم علی نے بتایا کہ معیشت میں گروتھ کا مطلب ہے کہ کتنی مصنوعات کی پیداوار اور کتنی خدمات فراہم کی جا رہی ہیں اور ان پر کیا خرچ ہو رہا ہے۔

اُنھوں نے نشاندہی کرتے ہوئے کہا کہ ہماری معیشت میں 20 فیصد خرچہ حکومت کرتی ہے اور 80 فیصد نجی شعبہ کرتا ہے۔ ’آئی ایم ایف حکومت سے چاہتا ہے کہ وہ اپنے خرچے کم کرے تاکہ بجٹ میں خسارے کو کم کیا جائے۔ اس کے ساتھ ساتھ آئی ایم ایف چاہتا ہے کہ ٹیکس وصولی میں اضافہ ہو جس میں نیا ٹیکس جمع کرنے کے ساتھ صنعتی شعبوں کو دی جانے والی ٹیکس چھوٹ کا خاتمہ بھی شامل ہوتا ہے۔‘

صائم کہتے ہیں کہ جب زیادہ ٹیکس وصول کیا جائے گا اور ٹیکس چھوٹ ختم کی جائے گی تو اس کا لازمی طور پر اثر پیداواری شعبے پر پڑے گا۔ ’اس کے ساتھ ساتھ بجلی کے نرخوں میں اضافہ بھی کاروباری لاگت بڑھا کر ان کی پیداوار پر منفی اثر ڈالتا ہے۔‘

ڈاکٹر شاہد حسن صدیقی اس بارے میں تبصرہ کرتے ہوئے کہتے ہیں کہ آئی ایم ایف کی شرائط کے تحت جب یوٹیلٹی سروسز (بجلی وغیرہ) کے نرخوں میں اضافہ ہو گا اور حکومت کو ترقیاتی بجٹ میں کٹوتی کرنی پڑتی ہے تو اس کا براہ راست اثر معیشت کی شرح نمو پر پڑتا ہے۔

تاہم اُنھوں نے کہا کہ آئی ایم ایف پروگرام سے پہلے بھی ملکی معیشت کی شرحِ نمو حوصلہ افزا نہیں تھی۔

’اس حکومت کے پہلے مالی سال کے اختتام پر ملکی ترقی کی شرح نمو 1.9 فیصد رہی جو گذشتہ حکومت کے آخری مالی سال میں 5.5 فیصد تھی۔‘

انجم نثار نے کہا کہ ملک کے پیداواری شعبے کے لیے بجلی کے نرخ ابھی بھی زیادہ ہیں اور آئی ایم ایف کی شرائط کے تحت اس میں اضافہ معیشت کے ان شعبوں کے لیے مزید خطرناک ثابت ہو گا۔ اُنھوں نے شرح سود کے سات فیصد کو بھی بلند سطح قرار دیتے ہوئے کہا کہ یہ شرح سود ابھی بھی کاروباری لاگت میں اضافے کا سبب ہے اور آئی ایم ایف پروگرام کے تحت اس میں اضافہ خطرناک ہو گا۔

انجم نثار نے شرح سود میں اضافے کے ذریعے مہنگائی پر قابو پانے کے طریقے سے اختلاف کرتے ہوئے کہا کہ پاکستان میں مہنگائی اشیائے خوردو نوش کی قیمتوں میں اضافے کی وجہ سے پیدا ہوئی ہے جو رسد میں تعطل کی وجہ سے پیدا ہوئی ہے ناکہ افراطِ زر کی وجہ سے یہ شرح بڑھی ہے۔


Summary: ہلاک ہونے والے لوگ ایک یوکرینی فوجی کی آخری رسومات میں شریک تھے جب روسی میزائل نے انھیں نشانہ بنایا۔ یوکرین کے صدر ولادیمر زیلینسکی نے کہا ہے کہ ’اس حملے کو درندگی بھی نہیں کہا جا سکتا کیونکہ یہ درندے کی توہین کے مترادف ہو گا۔‘

جس یوکرینی فوجی کی آخری رسومات ادا کی جا رہیں تھیں ان کی بیوہ، بیٹا اور بہو بھی اس حملے میں مارے گئے

یوکرین کا کہنا ہے کہ خارکیو کے جنوب مشرقی گاؤں ’ہروزا‘ میں روسی افواج کے حملے کے نتیجے میں ایک آٹھ برس کے بچے سمیت کم از کم 51 لوگ ہلاک ہو گئے ہیں۔

یہ سب لوگ گاؤں کے ایک شخص کی آخری رسومات کے لیے جمع تھے جب مقامی وقت کے مطابق سوا تین بجے انھیں ایک روسی میزائل نے نشانہ بنایا۔

یوکرین کی وزارت دفاع کے مطابق یہ واقعہ جہاں پیش آیا وہ عام آبادی والا علاقہ تھا جہاں یوکرین کی کوئی فوجی تنصیبات نہیں تھیں۔ خارکیو کے علاقائی سربراہ اولح سنی یوباو کے مطابق یہ حملہ روس کی جانب سے کیے گئے جنگی جرائم میں ’سب سے سنگین‘ تھا۔

ان کے مطابق ہلاک والے تمام افراد اس گاؤں کے رہائشی تھے۔ انھوں نے بتایا کہ اِس حملے میں گاؤں کے 20 فیصد لوگ ہلاک ہو گئے ہیں۔ اولح کا قومی ٹی وی چینل پر ایک بیان میں کہنا تھا کہ اس ’گاؤں کی مجموعی آبادی کا پانچواں حصہ صرف ایک دہشتگرد حملے میں مارا گیا ہے۔‘

یوکرین کے وزیر داخلہ ایہور کلیمینکا کا کہنا ہے کہ اس حملے سے پورا گاؤں متاثر ہوا ہے کیونکہ ’گاؤں کے ہر گھر کے لوگ اُس جنازے میں لوگ شریک تھے۔‘

انٹرفیکس یوکرین کا کہنا ہے کہ یہ جنازہ یوکرین کے ایک فوجی کا تھا۔ اس اخبار میں مقامی وکیل دمیترو چوبینکو کے بیان کے مطابق اُس فوجی کی بیوہ، بیٹا اور بہو بھی مارے گئے۔

ابتدا میں اس فوجی کو نیپرو میں دفنایا گیا تھا مگر بعد میں ان کے رشتہ داروں نے کہا تھا کہ وہ انھیں دوبارہ اپنے آبائی گاؤں میں دفنانا چاہتے ہیں۔

یوکرین کے صدر ولادیمر زیلینسکی کا کہنا ہے کہ ’اس حملے کو درندگی بھی نہیں کہا جا سکتا کیونکہ یہ درندے کی بھی توہین کے مترادف ہو گا۔‘

انھوں نے روس پر جان بوجھ کر اس گاؤں کو نشانہ بنانے کا الزام عائد کیا ہے۔ ان کے مطابق یہ حملہ ایک ایسے وقت پر کیا گیا جب لوگ آخری رسومات ادا کر رہے تھے۔ ان کے مطابق ’یہ انجانے میں کیا گیا حملہ نہیں تھا۔‘

یوکرین کے صدر کے مطابق ’نہتے لوگوں پر کون میزائل حملہ کرے گا؟ کون؟ وہی جو سر تا پا شیطان ہو گا۔‘ کُپی اینسک ضلع، جہاں یہ گاؤں واقع ہے، گذشتہ برس فروری میں یوکرین پر روس کے حملے کے بعد لڑائی میں فرنٹ لائن پر رہا ہے۔

’گاؤں کی مجموعی آبادی کا پانچواں حصہ صرف ایک دہشتگرد حملے میں مارا گیا ہے‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

جنگ کے آغاز پر یہ روسی افواج کے لیے ’سپلائی‘ کا مرکز تھا مگر یوکرین نے ستمبر 2022 میں کئی ماہ کی جنگ کے بعد اسے دوبارہ اپنے قبضے میں لے لیا تھا۔

روس نے ایک ایسے وقت پر اس گاؤں پر حملہ کیا ہے جب یوکرینی صدر زیلنسکی سپین میں یورپی رہنماؤں کی ایک کانفرنس میں شریک ہیں۔

یورپی یونین کے خارجہ امور کے سربراہ جوزپ بوریل نے اس کانفرنس میں خبردار کیا ہے کہ اندرونی سیاسی رسہ کشی امریکہ کی یوکرین کے لیے فوجی مدد کی صلاحیت پر اثر انداز ہو رہی ہے۔

واضح رہے کہ امریکی کانگرس میں طے پانے والی ’بجٹ ڈیل‘ میں یوکرین کے لیے فنڈز مختص نہیں کیے گئے ہیں۔

جوزپ بوریل کا کہنا ہے کہ امریکی امداد نہ ملنے کی وجہ سے پیدا ہونے والے کسی بھی خلا کو کوئی بھی یورپی ملک پُر نہیں کر سکے گا۔

ان کا کہنا ہے کہ ’کیا یورپ امریکہ کی طرف سے پیدا کردہ خلا کو پر کر سکے گا، یقیناً یورپ اس حوالے سے امریکہ کی جگہ نہیں لے سکتا۔‘

جمعرات کو صدر زیلنسکی نے یورپین رہنماؤں سے مزید ایئر ڈیفنس میزائل فراہم کرنے کا مطالبہ کیا ہے اور یہ بھی کہا ہے کہ دوسرے ممالک کو یوکرین کا شکر گزار ہونا چاہیے کہ اس نے انھیں روسی جارحیت سے محفوظ رکھا ہوا ہے۔

دوسری جانب امریکہ کی فوج نے کہا کہ گذشتہ سال ایران سے پکڑی گئی تقریبا 11 لاکھ گولیاں یوکرین بھیجی گئی ہیں۔

مشرق وسطیٰ میں کارروائیوں کی نگرانی کرنے والی امریکی سینٹرل کمانڈ (سینٹ کام) کا کہنا ہے کہ دسمبر میں یمن جانے والے ایک بحری جہاز سے یہ گولہ بارود ضبط کیا گیا تھا۔

یوکرین کے مغربی اتحادیوں نے حال ہی میں متنبہ کیا ہے کہ جس حساب سے یوکرین گولہ بارود استعمال کر رہا، اُن کی (گولہ بارود کی) پیداواری صلاحیت اس شرح کو برقرار رکھنے کے لیے مشکل ہے۔

سینٹ کام کا کہنا ہے کہ ایرانی گولہ بارود رواں ہفتے پیر کے روز یوکرین منتقل کیا گیا۔ انھوں نے مزید کہا کہ گولیاں 7.62 ملی میٹر کیلیبر کی تھیں جو سوویت دور کی رائفلوں اور ہلکی مشین گنوں میں استعمال ہوتی ہیں۔

اگرچہ یہ تعداد اہم ہے لیکن یہ تناسب میں اب بھی اتحادیوں کی طرف سے یوکرین کو پہلے ہی فراہم گولہ بارود کا ایک چھوٹا سا حصہ ہے۔ امریکہ پہلے ہی 20 کروڑ سے زیادہ گولیاں اور دستی بم یوکرین کو فراہم کر چکا ہے۔

بیان میں کہا گیا ہے کہ ایرانی اسلحہ اصل میں امریکی بحری افواج نے نو دسمبر 2022 کو ’مروان 1‘ نامی ایک ایسے بحری جہاز سے ضبط کیا تھا جس پر کسی ریاست نے کوئی دعویٰ نہیں کیا تھا۔

امریکی حکومت نے جولائی میں اس گولہ بارود کی ملکیت سول ضبطی کے نام سے جانے جانے والے ایک عمل کے ذریعے حاصل کی تھی، جس کے ذریعے کسی اثاثے کو ضبط کیا جا سکتا ہے اگر اس کا مالک مجرمانہ سرگرمی میں ملوث سمجھا جاتا ہے۔

اس معاملے میں یہ دعویٰ ایران کے پاسداران انقلاب کے خلاف کیا گیا تھا، جو ایرانی مسلح افواج کی ایک شاخ ہے جسے ملک کی حکومت کے تحفظ کا کام سونپا گیا ہے۔

ایک بیان میں سینٹرل کمانڈ نے کہا کہ امریکہ اپنے اتحادیوں اور شراکت داروں کے ساتھ مل کر کام کرنے کے لیے پرعزم ہے تاکہ خطے میں ہر طرح سے ایران کی مہلک امداد کے بہاؤ کا مقابلہ کیا جا سکے۔


Summary: پاکستان آئی ایم ایف کے پاس آٹھ دسمبر انیس سو اٹھاون سے آج تک تئیس بار گیا ہے۔ ایوب خان کے نام نہاد صنعتی اور سبز انقلاب کے فوائد، براہ راست امریکی اقتصادی امداد اور عالمی بینک کی مالی و ٹکنیکل مدد بھی پاکستان کو دورِ ایوبی میں آئی ایم ایف سے تین بار رجوع کرنے سے نہ روک سکی۔

حزبِ اختلاف میں ہو تو گالی دو، برسرِ اقتدار ہو تو گھٹنوں کے بل بیٹھ کے کشکول آگے کر دو، خیرات مل جائے تو پھر پلٹ کے منہ بھر  گالی دو ’اے خیرات دتی اے بے غیرتا؟ آیندہ جو تیرے ول آواں تے اپنے پئیو دا نئیں۔‘

کم ازکم میں نے تو اپنے ہوش میں آئی ایم ایف اور امریکہ کے بارے میں ہر پاکستانی حکومت کو یہی کرتے دیکھا ہے۔

پاکستان آئی ایم ایف کے پاس آٹھ دسمبر 1958 سے آج تک 23 بار گیا ہے۔ ایوب خان کے نام نہاد صنعتی اور سبز انقلاب کے فوائد، براہ راست امریکی اقتصادی امداد اور عالمی بینک کی مالی و ٹکنیکل مدد بھی پاکستان کو دورِ ایوبی میں آئی ایم ایف سے تین بار رجوع کرنے سے نہ روک سکی۔

بھٹو دور میں خود کفالت کی خاطر سوشلسٹ معیشت اپنانے  کی پالیسی بھی چار بار آئی ایم ایف کے در پر جانے میں رکاوٹ نہ بن سکی۔

ضیا الحق کے لئے افغان خانہ جنگی کے طفیل اربوں ڈالروں کی بہار اور اسلامی نظامِ معیشت اختیار کرنے کی کچی پکی کوششوں کے فیوض و برکات بھی آئی ایم ایف کی زنجیر دو بار ہلانے سے باز نہ رکھ سکیں۔

محترمہ بے نظیر بھٹو کو  دونوں ادوار میں پانچ بار آئی ایم ایف کا دامن تھامنا پڑا۔ نواز شریف کے تینوں ادوار میں آئی ایم ایف چار بار مدد کو آیا۔

مشرف دور میں دھشت گردی کے خلاف جنگ کی ڈالرانہ آمدنی اور معاشی ترقی میں چھ فیصد سالانہ اضافے کا غبارہ اڑانے کے بعد بھی آئی ایم ایف کے در پر دو بار اور زرداری دور میں ایک بار حاضری دینا پڑی۔

عمران خان  اقتدار میں آنے سے پہلے آئی ایم ایف کے پاس جانے سے بہتر پھانسی پر لٹکنا سمجھ رہے تھے۔ انھوں نے حلف اٹھانے کے ایک ماہ بعد ہی اسد عمر کو واشنگٹن میں آئی ایم ایف کے ہیڈکوارٹر سے رابطہ کرنے کی یہ کہتے ہوئے ہدایت کی کہ ’مجھے تو پتہ ہی نہیں تھا کہ اندر کا حال اتنا برا ہے۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

اور اب شہباز حکومت نے آئی ایم ایف کی نویں قسط حاصل کرنے کے لئے پچھلے آٹھ ماہ میں اپنے تمام عقبی گھوڑے کھول لیے، تین دوست ممالک کے ہاتھ پاؤں جوڑ کر قرضوں کا رول اوور کروا کے تحریری سرٹیفکیٹ حاصل کیے۔ اپنی مرضی کا بجٹ پیش کرکے آئی ایم ایف کی مرضی کی ترامیم کیں۔  جغرافیائی و نظریاتی سرحدوں کی ذمہ دار فوجی قیادت کو ملک کی معاشی سرحدوں کے تحفظ کے لیے بھی بیچ میں ڈالا ۔

پیرس میں آئی ایم ایف کی ایم ڈی کے سامنے وزیرِ اعظم تین بار کرسی پر ایسے بیٹھے جیسے کوئی عادی بچہ ہیڈ مسٹریس کے روبرو بیٹھتا ہے اور آخر میں ہیڈ مسٹریس صاحبہ ترس کھا کے کہتی ہوں ’آئندہ ایسا کیا تو سکول سے نکال دوں گی۔‘

تب کہیں جا کے  اسحاق ڈار کی تمام تر کوششوں کے باوجود تین ارب ڈالر کی سٹینڈ بائی فیسلیٹی کا معاہدہ ہوا۔ اس کا مطلب ہے کہ مریضِ معیشت کو چند ماہ کے لئے مزید آکسیجن مل گئی۔

یہ بھی نوٹ کیا جانا چاہیے کہ  جیسے ہی آئی ایم ایف کا انجکشن لگتا ہے مریض میں اتنی توانائی بھر جاتی ہے کہ پہلا جملہ ہی اس کے منہ سے نکلتا ہے ’یہ آخری تھا۔ اب ہم نے آئی ایم ایف کا کشکول توڑ دیا ہے۔‘

پہلی بار یہ جملہ 1998 میں نواز شریف کے منہ سے اور آخری بار کل پرسوں ہی شہباز شریف کے منہ سے سنا۔ عملاً یہ کشکول پچھلے 68 برس میں 30 بار توڑا اور اتنی ہی  بار جوڑا گیا۔

ہر بار بھرواں سگریٹ پینے کے بعد جسم  کے اوسان تھوڑے دیر کے لئے بحال ہوتے ہیں اور اگلے دن پھر وہی راگ ’بس  آخری سگریٹ جوگے پیسے دے دئیو۔ قرآن مجید دی قسم ایہدے بعد جے منگن آیا تے تہاڈی جتی میرا سر۔‘

آئی ایم ایف، عالمی بینک، پیرس کنسورشئیم، ایشین ڈویلپمنٹ بینک، انٹرنیشنل اسلامک بینک،  سی پیک اور انویسمنٹ بانڈز وغیرہ  کے کل ملا کے اب تک  126 ارب ڈالر کے قرضے، امریکہ سے 70 ارب ڈالر کی مجموعی امداد  اور جاپان و یورپی یونین سے قدرتی آفات کے لئے مدد سمیت کیا کچھ نہیں آیا۔

پھر بھی  معیار زندگی کے عالمی جدول میں پاکستان کا ایک سو بتیسواں درجہ ہو، دنیا میں سکول نہ جانے والے بچوں کی تعداد کے اعتبار سے پاکستان دوسرے نمبر پر ہو، مگر فوجی قوت کے اعتبار سے ٹاپ ٹین میں شامل ہو، صرف ایک برس میں (دو ہزار بائیس) آٹھ لاکھ ہنرمند نوجوان روزگار کی تلاش میں قانونی طریقے سے ملک چھوڑ جائیں، آبادی میں اضافے کی شرح دنیا میں آج بھی سب سے زیادہ ہو۔

ریاستی ڈھانچہ جمہوریت و آمریت کا ملغوبہ ہو،  انگلیوں پر گنی جانے والی نجی و سرکاری مافیائیں معیشت پر کنڈلی مارے بیٹھی ہوں اور ان کی مراعات کا تخمینہ 17 ارب ڈالر سالانہ سے متجاوز ہو، تب بھی آئی ایم ایف سے سوا ارب ڈالر حاصل کرنے کے لیے پوری ریاست جھول جائے تو 75 برس میں سڑک چھاپ عوام نے آخر پایا کیا؟

وہ عوام جو آج بھی  تن کے کپڑے اور دو وقت کی روٹی پر سمجھوتے کو تیار ہیں مگر آبادی میں کمی لانے پر تیار نہیں۔

اگر کسی سادہ لوح کو اب بھی یقین ہے کہ جن کی سہولت کے لئے یہ معاشی ڈھانچہ بنایا گیا، وہ یہ ملک بچانے کے لئے اپنی کچھ سہولتوں سے دستبردار ہونے کو تیار ہیں تو اس سادہ لوح کو چاہیے کہ سینیٹ کے چیئرمین صادق سنجرانی سے ملنے کے بعد کسی بھی فوجی میس، گولف کورس، بحریہ ٹاؤن، رائے ونڈ پیلس اور کسی بھی زرداری ہاؤس کے سامنے سے گذر کے اپنا نتیجہ آپ اخذ کر لے۔

(یہ وہ کالم ہے جو انشااللہ اگلے برس اور اس سے بھی اگلے برس پڑھنے میں تازہ لگے گا)۔


Summary: زاہد نہاری کی بنیاد 1980 میں صدر کی ایک دکان میں حاجی بخش الٰہی نے رکھی تھی جو تقسیم کے بعد انڈیا کے شہر دلی سے کراچی منتقل ہوگئے تھے۔ انھوں نے اس دکان کا نام اپنے بیٹے حاجی زاہد میاں کے نام پر رکھا۔

کراچی کے ریستوراں زاہد نہاری کو اس کے پکوان کی مہارت کی وجہ سے بین الاقوامی سطح پر سراہا گیا ہے اور اس کا شمار دنیا کے سو مشہور ریستورانوں میں کیا گیا ہے۔

یورپی ملک کروشیا کی کمپنی ٹیسٹ ایٹلس نے سال 2024 کی فہرست برائے دنیا کے سو مشہور ریستوران جاری کی ہے جس میں پاکستان کے شہر کراچی کے ایک ریستوران ’زاہد نہاری‘ کو بھی شامل کیا گیا ہے۔ فہرست میں زاہد نہاری کا نمبر 89  واں ہے۔

کروشیا کی کمپنی ٹیسٹ ایٹلس دنیا بھر میں اپنے تحقیق کاروں کی مدد سے ہر سال دنیا کے سو بہترین ریستورانوں کی فہرست جاری کرتی ہے۔

بی بی سی اردو کو اپنے بیان میں ٹیسٹ ایٹلس نے بتایا کہ وہ یہ فہرست ریستوران کے قیام کی مدت، اعلیٰ عوامی درجہ بندی اور پکوان کی مقبولیت دیکھ کر بناتی ہے اور کراچی کا ریستوران زاہد نہاری اِن تمام معیارات پر پورا اترتا ہے۔

زاہد نہاری کے مالک ابوبکر کے بقول ان کے دادا حاجی بخش الہی دلی سے پاکستان آئے تھے جنھوں نے ان کے والد زاہد میاں کے ساتھ یہ کام شروع کیا

زاہد نہاری کی اب دو شاخیں ہیں۔ ایک ریستوران صدر میں ہی ہے جبکہ دوسری شاخ شہر کے مشہور بازار طارق روڈ پہ 2006 میں کھولی گئی۔ 43 سالوں سے جاری یہ کام اب حاجی بخش الہی کے پوتے ابوبکر اور عمار سنبھالتے ہیں۔

زاہد نہاری کے مالک ابوبکر نے بتایا کہ ’ہمارے دادا حاجی بخش الٰہی انڈیا میں دلی سے پاکستان آئے تھے۔ وہ اور ہمارے والد زاہد میاں اس کام کو جانتے بھی تھے اور انھوں نے اسی پر توجہ دے کر کام شروع کیا۔‘

ٹیسٹ ایٹلس کی فہرست میں زاہد نہاری کا نام آنے پر انھوں نے خوشی کا اظہار کیا اور اپنی کامیابی کا راز بتاتے ہوئے بولے کہ ’ہم نے کبھی بھی معیار اور ذائقے پر سمجھوتہ نہیں کیا۔‘

زاہد نہاری کے مالک ابوبکر نے بتایا کہ ’مسالہ جات، گوشت وغیرہ سب کچھ عمدہ اور بہترین کوالٹی کا ہوتا ہے۔ مسالحے اور گوشت بھی ہم خود خریدتے ہیں، یہاں تک کہ ہم خود ہی نہاری پکاتے ہیں۔‘

ناشتے کا وقت ہو یا دوپہر اور شام کے کھانے کا وقت، زاہد نہاری پہ گاہکوں کا تانتا بندھا نظر آتا ہے اور ریستوران کا عملہ اس ہل چل میں بھی مہارت سے اپنا کام کرتا رہتا ہے۔

ابوبکر کے مطابق صرف طارق روڈ کی شاخ پر تین شفٹوں میں قریباً چالیس ورکرز کام کرتے ہیں۔ کچھ کچن میں تو کچھ ریستوران پہ اپنی اپنی ذمہ داریوں جیسے کہ نہاری نکالنا، سپلائی کرنا، برتن دھونا اور پیش کرنے میں مصروف ہوتے ہیں۔

ایسے ہی ایک ورکر فیاض نے بتایا کہ وہ 2007 سے زاہد نہاری پر کام کر رہے ہیں جہاں ان کے مطابق شوبز اور مقبول سیاسی شخصیات سمیت دیگر شہروں اور بیرونِ ملک سے بھی لوگ شوق سے نہاری کھانے آتے ہیں۔

لاہور کی نہاری کا ذکر ہوا تو فیاض نے جھٹ کہا کہ ’لاہور والے بھی آتے ہیں اور یہاں سے ٹن پیک بھی لے جاتے ہیں، وہ بھی کہتے ہیں کہ یہاں کا ذائقہ ہمیں اچھا لگتا ہے۔‘

ورکر فیاض نے بتایا کہ شوبز اور مقبول سیاسی شخصیات سمیت دیگر شہروں اور بیرونِ ملک سے بھی لوگ شوق سے نہاری کھانے آتے ہیں

زاہد نہاری پہ صبح کے وقت بڑی تعداد میں ٹِن کے ڈبوں کی پیکنگ کا کام بھی چل رہا ہوتا ہے۔ فیاض نے بتایا کہ ’لوگ عمرے پہ جاتے ہیں یا باہر جاتے ہیں تو تحفے کے طور پر ہماری نہاری کے ٹِن پیک لے جاتے ہیں۔ اسے پانچ مہینے تک ٹن میں رکھا جاسکتا ہے اور چار سے پانچ لوگ اسے کھا سکتے ہیں۔‘

انھوں نے مزید بتایا کہ زاہد نہاری کے پاس خاندانی باروچی ہیں۔ ایک دیگ بارہ گھنٹے میں تیار ہوتی ہے۔ اس کی خاص بات یہی ہے کہ لوگ جگہ اور ذائقہ دونوں پسند کرتے ہیں۔ اُن کی مقبول نہاری کون سی ہے۔ اس سوال کے جواب میں بولے کہ ’اپنی اپنی پسند ہے، کوئی سادہ کھانا پسند کرتا ہے، کوئی نلی والی تو کوئی مغز والی اور کوئی سپیشل کھاتے ہیں یعنی بونگ کی بوٹی والی۔ زیادہ تر لوگ بونگ کی بوٹی کھانا پسند کرتے ہیں۔ کچھ صاف بوٹی کھانا پسند کرتے ہیں۔‘

روایتی طور پر نہاری بونگ کے گوشت کے ساتھ بنائی جاتی تھی البتہ اب اس کا نسخہ ڈبہ پیک میں دستیاب ہے اور اسے باآسانی گھروں میں مٹن اور چکن کے ساتھ بھی بنایا جانے لگا ہے۔ البتہ رستورانوں پہ بونگ کی نہاری کے ساتھ، نلی اور مغز نہاری بھی بے حد مقبول ہیں۔

عبیر حیدر کے خیال میں ان کی کوالٹی برقرار رہتی ہےاس لیے یہ سو بہترین ریستورانوں میں آنے کے مستحق ہیں

نہاری کو عوام دوست پکوان بھی کہا جاتا ہے جس کی مناسب قیمت کی وجہ سے اسے کھانا ہر طبقہ کے لوگوں کی دسترس میں ہوتا ہے۔

عبیر حیدر نے اپنے دفتر کے ساتھیوں کے ساتھ زاہد نہاری سے کھانا کھانے کے بعد بی بی سی سے بات کرتے ہوئے کہا کہ ’یہاں پہ سروس بہت تیز ہوتی ہے۔ مہینے دو مہینے میں ایک آدھ چکر لگ جاتا ہے۔ میرے خیال میں ان کی کوالٹی برقرار رہتی ہے، کھانا بھی اچھا ہے، سروس بھی اچھی ہے، پیسے بھی مناسب ہوتے ہیں۔ میرے خیال میں یہ سو بہترین ریستورانوں میں آنے کے مستحق ہیں۔‘

حرا نامی صارف دس سالوں سے زاہد نہاری آ رہی ہیں۔ انھوں نے بتایا کہ ’ہم جب بھی طارق روڈ پر شاپنگ کرنے آتے ہیں تو زاہد نہاری ضرور آتے ہیں۔ میرے بچپن سے لے کر آج تک زاہد نہاری کا ذائقہ تبدیل نہیں ہوا ہے۔ باہر جاکے بندہ چٹ پٹی سی نہاری کھائے تو مزہ نہیں آتا ہے۔‘

حرا کا کہنا ہے میرے بچپن سے لے کر آج تک زاہد نہاری کا ذائقہ تبدیل نہیں ہوا ہے۔

مسعود فضلی کہتے ہیں کہ ’طارق روڈ والی برانچ کی نہاری بھی اچھی ہے لیکن مجھے صدر کی برانچ کی نہاری زیادہ اچھی لگتی ہے۔‘

شہریار خان اکثر اپنے دفتر کے ساتھیوں یا خاندان کے ساتھ زاہد نہاری آتے ہیں۔ وہ بتاتے ہیں کہ ’یہاں نہاری اور روٹی گرم گرم پیش کی جاتی ہے، یہ لذید بھی بہت ہے۔ زاہد نہاری کا ذائقہ سب سے منفرد ہے۔ آپ جب بھی یہاں آئیں گے آپ کو الگ ہی مزہ آئےگا۔ گھر کی نہاری میں وہ ذائقہ ہی نہیں آتا جو یہاں کی نہاری میں ہوتا ہے۔‘

کراچی جیسے شہر میں جہاں نہاری کی سینکڑوں دکانوں سمیت دیسی اور بدیسی پکوانوں کی بھرمار ہے وہاں نہاری جیسے روایتی ڈش کے ساتھ اپنی الگ پہچان بنانا کافی مشکل عمل ہے لیکن زاہد نہاری اپنے ذائقہ اور سروس کے معیار کی وجہ سے اپنی منفرد جگہ بنانے میں کامیاب رہا ہے۔